POLIS SIASAT VIDEO KIBAR JALUR GEMILANG BERSAMA BENDERA ISRAEL

KUALA LUMPUR: Polis membuka satu kertas siasatan berhubung video sekumpulan individu menyanyikan lagu Negaraku sambil mengibarkan Jalur Gemilang bersama bendera Israel yang tular dalam media sosial.

Timbalan Ketua Polis Daerah Petaling Jaya Supt Ku Mashariman Ku Mahmood berkata siasatan dilakukan susulan laporan yang diterima daripada seorang lelaki warga tempatan Selasa lepas setelah melihat video yang berdurasi 47 saat itu.

“Siasatan awal mendapati kejadian itu berlaku pada September lepas ketika sekumpulan warga tempatan mengadakan lawatan ke Tasik Galilee yang terletak dalam kawasan jajahan Israel, dikendalikan sebuah agensi pelancongan tempatan.

“Semasa lawatan, lagu Negaraku dipasang dan dinyanyikan sambil bendera Malaysia dikibarkan. Video ini dipercayai ditularkan semula untuk dikaitkan dengan isu Israel yang sedang panas sekarang,” katanya dalam kenyataan di sini hari ini.

Beliau berkata siasatan dilakukan mengikut Seksyen 8 Akta Lagu Kebangsaan 1968 dan Seksyen 233 Akta Komunikasi dan Multimedia 1988.

Ku Mashariman turut menasihati orang ramai supaya tidak mengeluarkan sebarang kenyataan serta menyebarkan video berkenaan di mana-mana platform bagi mengelakkan apa-apa spekulasi dan provokasi yang boleh menggugat ketenteraman awam.–AlHijrah Online


15 TERBUNUH SERANGAN MASJID DI BURKINA FASO

OUAGADOUGOU: Penembak membunuh sekurang-kurangya 15 orang dalam satu serangan ke atas sebuah masjid di timur laut Burkina Faso ketika solat petang Jumaat lalu, demikian menurut sumber keselamatan dan pegawai tempatan.

Agensi berita REUTERS melaporkan penembak memasuki masjid di
Kampung Salmossi di wilayah Oudalan bersempadan dengan Mali dan melepaskan
tembakan.

Laporan yang memetik sumber keselamatan itu berkata, ramai jemaah yang sedang solat cedera, manakala identiti penembak juga masih belum dikenalpasti.

Kumpulan pengganas yang ada kaitan dengan militan Kumpulan Negara Islam (IS) dan Al Qaeda menyusup masuk ke Burkina Faso tahun ini melalui Mali, menyebabkan ketegangan etnik dan agama, di wilayah utara negara itu.

Serangan itu menggemparkan Burkina yang secara relatifnya aman
sebelum ini dan menyebabkan kawasan seperti Sahel tidak lagi selamat.

Jumlah mereka yang melarikan diri dari kawasan terjejas
meningkat enam kali ganda sejak Januari lalu kepada 500,000 orang, demikian menurut
Pertubuhan Bangsa-Bangsa Bersatu (PBB) dan agensi bantuan pada Jumaat.

Minggu lalu, 20 terbunuh dalam serangan dipercayai didalangi
kumpulan jihadis di kawasan lombong emas di wilayah utara. – Terjemahan AlHijrah Online


BAPA KELAR LEHER ANAK GARA-GARA TUKAR SALURAN TELEVISYEN

HULU SELANGOR: Gara-gara mengubah saluran televisyen, seorang lelaki maut dikelar leher oleh bapanya sendiri dengan menggunakan sebilah pisau di kediaman mereka di Bernam Jaya, Hulu Bernam, di sini, semalam.

Ketua Polis Daerah Hulu Selangor, Supt Arsad Kamaruddin berkata, suspek berusia 71 tahun mengaku berlaku pertengkaran antara dia dengan anak lelakinya, 37, yang berpunca daripada mangsa yang menukar saluran televisyen.

Menurut Arsad, suspek bertindak menolak mangsa sehingga terkena dinding lalu jatuh ke lantai sebelum bertindak mengambil pisau di dapur dan mengelar leher anaknya sebanyak tiga kali.

Ujarnya suspek mendakwa kononnya dia telah pergi ke kedai runcit sekitar jam 12 tengah hari dan sejurus pulang, dia menemui anak lelakinya itu berlumuran darah di ruang tamu rumah berkenaan.

Suspek kemudian meminta jirannya menghubungi polis bagi memaklumkan berhubung kecederaan di bahagian leher anaknya itu.

“Siasatan polis mendapati leher mangsa terdapat kesan kelar yang dalam dipercayai bukan berpunca daripada bunuh diri tetapi dilakukan pihak ketiga,” katanya.

Polis berjaya merampas pisau yang digunakan suspek untuk mengelar mangsa dalam serbuan di rumah mereka.

“Hasil semakan mendapati suspek tidak mempunyai rekod lampau dan ujian saringan air kencing terhadapnya didapati negatif dadah,” katanya.

Kes disiasat mengikut Seksyen 302 Kanun Keseksaan kerana membunuh.–AlHijrah Online


DISKAUN 50 PERATUS PEMBAYARAN KOMPAUN DALAM TUJUH HARI

PUTRAJAYA: Nilai kompaun yang dikenakan akibat melanggar prosedur operasi standard (SOP) Perintah Kawalan Pergerakan (PKP) boleh mendapat potongan 50 peratus jika membayarnya dalam masa tujuh hari.

Menteri di Jabatan Perdana Menteri, Takiyuddin Hassan berkata, individu yang ingin membayar dalam tempoh 14 hari dari tarikh disaman boleh mendapat 25 peratus daripada jumlah kompaun.

Tiada tawaran diskaun akan diberikan jika kompaun tidak dibayar dalam tempoh dua minggu.

“Jangan bimbang, takperlu pakai peguam, kerajaan sudah membuat panduan yang jelas.

“Jika masih ada yang tidak berpuas hati, isi borang dan pergi Pejabat Kesihatan Daerah (PKD) untuk berjumpa dengan pegawai bagi proses rayuan,” katanya dalam sidang media.

Takiyuddin memaklumkan golongan orang kurang upaya dan miskin boleh membuat rayuan untuk pembayaran kompaun, termasuk golongan pelajar Institusi Pengajian Tinggi, B40 serta penghidap penyakit kronik.

Beliau juga hari ini menjelaskan kadar kompaun dikenakan berdasarkan tiga kategori kesalahan di bawah Akta 342 Ordinan Darurat (Pencegahan dan Pengawalan Penyakit Berjangkit (Pindaan) 2021 yang menyaksikan denda maksimum RM10,000 untuk individu dan maksimum RM50,000 untuk syarikat.

Tiga kategori itu ialah tinggi, sederhana dan nomal.

Bagi individu yang melakukan kesalahan kategori normal berhubung pematuhan prosedur operasi standard (SOP) mengekang penularan COVID-19, hanya akan dikenakan kompaun RM1,500.

Kesalahan kategori normal meliputi tidak memakai pelitup muka, gagal menjaga penjarakan fizikal dan tidak mendaftar melalui aplikasi MySejahtera atau merekod butiran diri ketika memasuki premis.—AlHijrah Online


MKN BENARKAN SOLAT FARDHU DAN SOLAT JUMAAT SECARA TERHAD KETIKA PKPB

KUALA LUMPUR: Mesyuarat Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin hari ini memutuskan untuk membenarkan secara terhad pelaksanaan solat fardhu dan solat Jumaat semasa penguatkuasaan Perintah Kawalan Pergerakan Bersyarat (PKPB) di Selangor dan Wilayah Persekutuan.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata bilangan jemaah yang terhad bergantung kepada pertimbangan pihak berkuasa agama di setiap negeri.

“Setelah berbincang dengan Mufti Wilayah Persekutuan (Dr Luqman Abdullah) dan Jabatan Agama Islam Wilayah Persekutuan (JAWI), keputusannya telah dipersembahkan kepada Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebentar tadi.

“Suka cita dimaklumkan bahawa Kebawah Duli Yang Maha Mulia Seri Paduka Baginda Yang di-Pertuan Agong telah menzahirkan titah perkenan,” katanya dalam kenyataan hari ini.

Menurut Zulkifli berdasarkan perkenan Al-Sultan Abdullah, solat Jumaat dilaksanakan tidak melebihi 50 orang jemaah tertakluk kepada keluasan dewan solat masjid dan surau dengan penjarakan satu meter antara jemaah.

Manakala bagi solat fardhu, baginda bertitah ibadah itu dilaksanakan tidak melebihi 20 orang jemaah tertakluk kepada keluasan dewan solat masjid dan surau dengan penjarakan satu meter antara jemaah.

“Jemaah akan ditentukan oleh jawatankuasa kariah masjid dan surau jumaat masing-masing melalui jemputan atau kaedah terbaik yang diputuskan bersesuaian di bawah kariah masing-masing,” kata Zulkifli.

Tambah beliau kerajaan amat prihatin akan usaha pengimarahan rumah ibadah pada masa ini dan beliau mengharapkan JAWI dapat memastikan semua Tatacara Operasi Standard (SOP) dapat dipatuhi sebaiknya oleh para jemaah demi kemaslahatan bersama. — AlHijrah Online


WAN ZAHIDI DILANTIK MUFTI PERAK BAHARU BERKUAT KUASA OGOS

IPOH: Sultan Perak Sultan Nazrin Shah berkenan melantik Datuk Wan Zahidi Wan Teh sebagai Mufti Perak yang baharu untuk tempoh dua tahun berkuat kuasa 1 Ogos depan.

Setiausaha Kerajaan Negeri Perak Datuk Ahmad Suaidi Abdul Rahim berkata Wan Zahidi yang kini Pengerusi Jawatankuasa Muzakarah Majlis Kebangsaan Bagi Hal Ehwal Ugama Islam Malaysia dan berasal dari Gerik merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

“Beliau memiliki pengalaman lebih 40 tahun dalam perkhidmatan awam dan bidang akademik khususnya dalam pentadbiran Islam.

“Beliau pernah menjawat pelbagai jawatan penting seperti Pakar Perunding Yayasan Dakwah Islamiah, Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia,” katanya dalam kenyataan hari ini.

Pada 30 Mei 2021, Tan Sri Dr Harussani Zakaria, 82, yang dilantik sebagai Mufti Perak sejak 1985 meninggal dunia di Hospital Raja Permaisuri Bainun di sini semasa mendapatkan rawatan kerana jangkitan COVID-19. —AlHijrah Online


COVID-19: BEKERJA DARI RUMAH 360 DARJAH RUTIN BERUBAH – NADZIRAH

Ini catatan khas penerbit berita TV AlHijrah yang sarat mengandung dan dibenarkan bekerja dari rumah sepanjang Perintah Kawalan Pergerakan (PKP) dikuatkuasakan bagi membendung wabak COVID-19.

Oleh NADZIRAH SHARINGAT

Gelombang kedua Covid-19 di Malaysia awal Mac lalu menjadi episod hitam dalam sejarah negara bagi permulaan tahun 2020.

Tamparan hebat juga buat pimpinan kerajaan yang baru bertukar nakhodanya tidak sampai seminggu. Bagi umat Islam pula, hati tertanya – tanya apakah hikmah dan petunjuk yang Allah swt cuba kirimkan di sebalik musibah dan ujian berat ini.

Ketika pandemik itu menjadi mimpi ngeri kepada lebih 170 negara di dunia, Malaysia tiada pilihan selain terpaksa melakukan apa sahaja cara untuk melawan wabak itu.

Bermula dengan sekatan perjalanan dari wilayah yang teruk terjejas seperti Hubei, Zhejiang dan Jiangshu hinggalah menyekat kemasukan rakyat dari Itali, Iran dan Korea Selatan bermula 13 Mac lalu.

Ketika itu, Malaysia tersenarai sebagai negara ASEAN tertinggi yang menerima impak besar dari wabak itu.

Selang beberapa hari selepas itu, kerajaan pula mengumumkan Perintah Kawalan Pergerakan (PKP) di seluruh negara sehingga 14 April ekoran trend peningkatan kes yang direkodkan dari hari ke hari.

Ia satu keputusan berat untuk diterima kerana seperti dijangka semua golongan akan terjejas.

Peniaga hilang pendapatan, pekerja tidak dibayar gaji, syarikat kerugian berdepan risiko gulung tikar dan mungkin meninggalkan kesan emosi dan psikologi yang buruk.

Sampai bila tempoh PKP ini akan dilanjutkan, ia amat bergantung kepada kerjasama dan kepatuhan kita semua rakyat Malaysia bagi memutuskan rantaian Covid-19, termasuklah mereka yang diarah untuk self-quarantine di rumah.

Sepanjang khidmat penulis di Alhijrah Media Corporation sejak sembilan tahun lalu, inilah kali pertama syarikat mengambil pendekatan meminimumkan kakitangan yang bertugas di pejabat bagi mengurangkan risiko penularan wabak berbahaya itu.

Memandangkan syarikat penyiaran dikategorikan sebagai ‘essential services’, ia wajib meneruskan operasinya namun dengan langkah berhati-hati.

Pihak pengurusan mencadangkan sebahagian kakitangan daripada jabatan tertentu dan individu–individu berisiko untuk melakukan tugasan di rumah atau ‘Work From Home’.

Sebarang perbincangan mahupun mesyuarat penting hanya dilakukan menerusi aplikasi whatsap atau video-conference.

Manakala yang terlibat dengan operasi dan sistem bertugas seperti biasa namun dengan jumlah yang sangat minimum.

Tindakan menghentikan seketika khidmat pelatih industri juga satu tindakan yang profesional memandangkan mereka masih di bawah tanggungjawab pihak kolej atau universiti.

Pelbagai langkah agresif dijalankan pihak syarikat bagi memastikan kakitangan tidak terkesan dengan Covid-19 antaranya pemeriksaan suhu sebelum memasuki premis dan peka dengan gerak geri kakitangan yang berisiko untuk dijangkiti atau pernah mempunyai kontak dengan kluster-kluster yang pernah disahkan positif.

Ia langkah difikirkan wajar sebelum syarikat menanggung akibat yang lebih buruk di masa akan datang.

Berbalik kepada inisiatif bekerja dari rumah, penulis antara salah seorang kakitangan yang tersenarai sebagai individu berisiko kerana sedang sarat hamil.

Individu lain yang dikategorikan sebagai berisiko ialah warga emas dan mereka yang mempunyai sejarah penyakit kronik.

Sebaik penulis menerima arahan untuk bekerja dari rumah dalam situasi cemas begini, timbul sedikit kelegaan kerana pihak jabatan memahami kegusaran penulis untuk melalui hari-hari dan persekitaran yang terdedah dengan wabak maut itu.

Pasti ramai menganggap bekerja dari rumah sesuatu yang menyeronokkan dan dianggap lebih santai, banyak berehat berbanding mereka yang bertugas di pejabat.

Namun pada hemat penulis yang juga salah seorang penerbit berita, ia satu tanggungjawab dan amanah yang besar kerana khidmat itu amat diperlukan bagi membantu rakan-rakan setugas yang lain, menjayakan siaran berita jam 8 malam setiap hari.

Walaupun tiada ketua jabatan atau bos yang memantau, tetapi perlu ingat, CCTV Allah sentiasa memerhati kerana kita diamanahkan untuk bekerja dari rumah.

Justeru, waktu jam bekerja juga perlu dipatuhi selain memastikan hasil kerja disampaikan dengan baik lebih–lebih lagi berperang dengan ‘deadline’ dan masa.

Tidak dapat dinafikan penulis amat terbuka menerima arahan dan tugasan dari rakan-rakan di pejabat kerana sekurang-kurangnya kita masih diberi kepercayaan untuk menyumbang sesuatu kepada operasi syarikat.

Secara jujurnya, bukan mudah menyesuaikan diri dengan suasana bekerja di rumah kerana suasana dan persekitaran yang jauh berbeza.

Ia satu cabaran yang besar untuk mengawal emosi serta rutin harian yang bertukar hampir 360 darjah.

Bagi menghadapi situasi yang akan berlanjutan hampir sebulan, cara berfikir atau mindset yang bekerja dari rumah perlu bergerak seiring.

Perkara paling penting ialah work station yang selesa dan bersih supaya konsentrasi kita tidak terganggu, kekalkan waktu bekerja kita di rumah dan pejabat, lakukan tugasan harian kita seperti biasa tanpa culas dan siapkan mengikut deadline.

Jika perhatian kita terganggu dengan hal-hal di rumah, uruskan terlebih dahulu dengan pengurusan masa yang efisyen dan jauh lebih baik jika pakaian kita, sama seperti di pejabat.

Menceritakan kembali pengalaman penulis di bilik berita, pastinya sudah terbiasa dengan suasana sibuk dan “jeritan maut” untuk mengejar masa dan berita terkini, tetapi di rumah pula ada anak yang meminta perhatian selain tugas-tugas rumahtangga lain yang perlu digalas serentak.

Namun, itulah pengorbanan yang perlu dibayar, antara amanah dan tanggungjawab. Dan paling utama, perlu bijak urus emosi dan situasi.

Bila direnung kembali, lebih besar pengorbanan rakan-rakan di pejabat, barisan petugas hadapan yang berdepan risiko wabak yang kita tahu di mana keberadaannya.

Dari sudut lain, jangan ada pula yang mengambil kesempatan bekerja dari rumah dengan tidak melaksanakan arahan yang diberikan, malah culas dengan amanah dan tanggungjawab.

Ia satu permulaan budaya yang tidak sihat. Jika ia berlaku, tidak adil bagi rakan-rakan yang berada di barisan hadapan, malah bersengkang mata, untuk memastikan syarikat beroperasi seperti biasa, tak kira bidang manapun kita berkhidmat.

Tidak kiralah bekerja dari rumah atau di pejabat, jika kita jujur dan amanah dengan tugas ia pasti akan dikira sebagai amal ibadah di sisi Allah swt.

Sekecil manapun hasil kerja anda yang digalas hanya dari rumah, ia tetap sumbangan besar kepada syarikat selain meringankan beban rakan-rakan lain.

Dalam masa sama, kita ini secara tidak langsung melaksanakan tanggungjawab terhadap negara dengan mengikut seruan ‘stay at home’ untuk memutuskan rantaian Covid-19. — AlHijrah Online

Penulis adalah Pemangku Penerbit Berita & Wartawan Kanan AlHijrah Media Corporation.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAS BAWA 30 MURID, 10 GURU TERBABAS AKIBAT STERENG TIDAK BERFUNGSI

GUA MUSANG: Sepuluh guru dan 30 murid Sekolah Islam Integrasi Ikhwan Gong Kulim Pasir Puteh berdepan detik cemas, apabila bas dinaiki mereka terbabas ke dalam semak ladang sawit di KM 44 Jalan Gua Musang-Kuala Krai, di sini awal pagi semalam.

Ketua Polis Daerah Gua Musang Supt Sik Choon Foo berkata kejadian yang berlaku 6.15 pagi itu, menyebabkan kesemua pelajar berusia tujuh hingga 12 tahun mengalami cedera ringan.

“Bas tersebut dalam perjalanan pulang dari Zoo Negara menuju Pasir Puteh.

“Siasatan lanjut mendapati kemalangan berlaku apabila stereng bas berkenaan tidak berfungsi, menyebabkan pemandu gagal mengawal kenderaan itu seterusnya terbabas ke dalam semak ladang sawit,” katanya dalam kenyataan semalam.

Sik berkata kesemua mangsa telah dibawa ke Klinik Chiku 3 untuk menerima rawatan awal.

“Kes disiasat di bawah Peraturan 10 Kaedah-kaedah Lalu Lintas 1959, kerana gagal mengawal kenderaan sehingga menyebabkan kemalangan,” katanya.–AlHijrah Online


WANITA HAMIL CEDERA DISERANG ANJING JIRAN

KUALA LUMPUR: Seorang wanita mengalami kecederaan dipercayai diserang seekor anjing milik jirannya ketika cuba menghalang haiwan itu daripada menyerang anak-anaknya  di parkir sebuah kondominium di Batu 9, Cheras, petang semalam.

Ketua Polis Daerah Kajang ACP Mohd Zaid Hassan berkata dalam kejadian 5.43 petang itu, wanita berusia 35 tahun itu diserang anjing jenis Labrador dan menerima  rawatan di Hospital Kajang, selain menjalani rawatan susulan di Animal Bite Clinic, Hospital Serdang, di sini, memandangkan beliau sedang hamil .

“Siasatan mendapati anjing peliharaan itu adalah milik seorang wanita tempatan berusia 38 tahun yang merupakan jiran di kawasan yang sama dan tidak mempunyai lesen yang sah untuk memelihara anjing itu.

“Kejadian berkenaan berpunca daripada pemilik anjing yang telah cuai dan terlepas tali pengikat anjing menyebabkan haiwan itu bertindak di luar kawalan,” katanya dalam kenyataan hari ini.

Beliau berkata kes disiasat di bawah Seksyen 289 Kanun Keseksaan dan jika sabit kesalahan boleh dipenjara sehingga enam bulan atau denda RM 2,000 atau kedua-duanya.

Mohd Zaid menyeru orang ramai yang ingin memelihara anjing di mana-mana premis termasuk rumah persendirian, supaya mendapatkan kebenaran daripada pihak berkuasa tempatan serta memastikan haiwan peliharaan mereka dikawal rapi bagi mengelak kejadian yang tidak diingini.

Katanya, orang awam yang mempunyai maklumat berkaitan kes tersebut diminta menghubungi Ibu Pejabat Polis Daerah Kajang di talian 03-89114222 atau mana-mana balai polis atau terus menghubungi pegawai penyiasat kes Sjn Muhammad Fadeli Safii di talian 012-5373134. –AlHijrah Online


BADAL HAJI: HATI-HATI, PASTIKAN SIAPA PELAKSANANYA

MAKKAH: Berhati-hati dengan taktik tawaran pakej badal haji terutama yang tidak menyatakan secara jelas siapa pelaksananya.

Bukan itu sahaja, pakej harga amat mencurigakan dan tidak berasas sedangkan kerajaan Arab Saudi telah menetapkan kos permit haji pada kadar tertentu termasuk untuk rakyat tempatan.

Pengarah Operasi Bimbingan Haji Tengku Aziz Raja Abdullah berkata lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja mengaut keuntungan.

Katanya, Lembaga Tabung Haji (TH) yang memainkan peranan penting di Tanah Suci pun tidak melaksanakan badal haji tahun ini kerana menyedari  pelbagai peraturan yang ditetapkan Arab Saudi.

“Kalau tengok dari senario di Malaysia, ada yang mengambil upah badal haji pada pakej serendah RM500, RM1,500 bahkan ada yang menawarkan RM2,500 hingga RM3,000.

Persoalannya ialah TH sendiri pun tidak laksanakan badal haji pada masa sekarang kerana peraturan kerajaan Arab Saudi yang tidak membenarkan kita untuk laksana badal haji atau pungut duit untuk badal haji,” katanya kepada pemberita.

Tengku Aziz berkata sesetengah pakej menggunakan nama pelajar Malaysia yang tinggal di Madinah dan Makkah, sedangkan pelajar di situ hanya tinggal kira-kira 15 orang, malah mereka sendiri telah menyatakan ketidaksanggupan mengambil badal haji kerana kos yang mahal.

Tambahnya, Arab Saudi menetapkan kos permit kira-kira SR10,000 dengan penguatkuasaan ketat dan disebabkan itu adalah mustahil sekiranya pelaksana badal haji mengambil upah terlalu murah.

“Apabila tiba di Tanah Suci, saya bertanya kawan-kawan berkaitan badal haji dan kebanyakan mereka tidak sanggup dengan bayaran RM3,000 sebab untuk pergi haji pun penguat kuasa Arab Saudi akan teliti permit atau surat kebenaran..pakej tersebut harganya lebih kurang SR10,000 atau lebih.

“Jadi mana mungkin dia nak ambil badal haji sedangkan dia kena bayar SR10,000…memanglah tidak berbaloi untuk mereka laksana badal haji. Mereka pun berhati-hati juga untuk laksana badal haji. Jadi permasalahan timbul apabila ada iklan sampai ada harga lebih rendah daripada itu.

Sesetengah mendakwa upah akan diberi kepada pelajar di Tanah Suci ini sedangkan kalau pelajar itu hendak mengerjakan haji, mereka perlu ada permit untuk pergi, jadi berapa orangkah pelajar kita yang dapat permit untuk laksana ibadah haji,” katanya.

Menurut Tengku Aziz, badal haji bermaksud melaksanakan haji bagi orang lain yang telah meninggal dunia ataupun tidak sempat menunaikannya dan berkemampuan, malah dibolehkan juga mengerjakan badal haji untuk mereka yang tidak ada harapan untuk sembuh daripada penyakit.

“Badal itu dibolehkan dalam Islam. Dalam hukum fiqh pun ada..oleh kerana kita melaksanakan untuk orang-orang tersebut maka dibolehkan untuk individu itu sendiri atau waris beri habuan sedikit sebagai perbelanjaan mereka untuk mengerjakan ibadah haji tersebut.

“Saya berharap bagi mereka yang memungut badal haji janganlah menipu, janganlah mengoda dan buat perkara yang tidak benar, duit yang kita kumpul, kita dapat dosa, jangan guna agama untuk dunia kita, takutlah pada Allah,” katanya.

Pihak yang berminat dengan badal haji juga disaran memainkan peranan dengan mengenal pasti identiti pelaksananya dan tidak hanya membayar tanpa usul periksa kerana terdapat syarat tertentu dan bukannya boleh dilakukan oleh sesiapa jua.

Beliau turut menasihatkan orang ramai agar tidak terpedaya dengan janji manis akan menerima sijil, air zam zam dan sejadah sebagai hadiah penyertaan badal haji kerana ia boleh dibeli di mana-mana sahaja dan apatah lagi tiada pengesahan jelas ia dapat dilakukan pada musim haji kali ini.

“Bagi mereka yang memberi, pastikan betul-betul bagaimana mereka boleh laksanakan kerana kita di Tanah Suci pun memang kalau situasi sekarang susah hendak laksanakan badal haji dan mereka sendiri (penduduk dan pelajar)  tidak sanggup dengan kadar permit yang ditetapkan Arab Saudi,” katanya.–AlHijrah Online


KLINIK UNTUK PELARIAN DIBUKA DI MALAYSIA

KUALA LUMPUR: Qatar Charity dan Yayasan Kebajikan Negara (YKN) semalam melancarkan klinik pertama memberikan khidmat penjagaan kesihatan kepada kelompok pelarian di Malaysia.

Majlis perasmian
Klinik Kemanusiaan Qatar Fund for Development (QFFD) di Ampang itu dirasmikan Ketua
Pegawai Eksekutif YKN, Datin Paduka Che Asmah Ibrahim; Presiden Mercy Malaysia,
Datuk Dr Ahmad Faizal Mohd Perdaus dan Pengarah Qatar Charity di Malaysia,
Karam Zeinhom.

Klinik itu
ditaja sepenuhnya oleh QFFD bagi tempoh tiga tahun membabitkan kerjasama tiga
badan kemanusiaan iaitu Persatuan Bantuan Perubatan Malaysia (Mercy Malaysia),
Pasukan Tindakan dan Bantuan Persatuan Perubatan Islam Malaysia (IMARET) dan Malaysian
Relief Agency (MRA) dengan sokongan Suruhanjaya Pertubuhan Bangsa-Bangsa
Bersatu Untuk Pelarian (UNHCR).

Klinik terbabit menyediakan khidmat penjagaan kesihatan primer merangkumi rawatan pesakit luar, vaksinasi dan program pendidikan kesihatan dengan matlamat akhir membolehkan pelarian kembali ke negara asal selepas konflik di negara mereka tamat.

Ia juga bertujuan mengurangkan beban dalam sistem penjagaan kesihatan awam di Malaysia. Ketika ini, terdapat lebih 180,000 pelarian di Malaysia, termasuk dari Myanmar, Syria, Afghanistan, Sri Lanka, Somalia dan negara lain.

“Pembukaan klinik ini membabitkan kerjasama pelbagai pihak, termasuk penerima manfaat (pelarian) itu sendiri,” kata Dr Ahmad Faizal dalam kenyataan Mercy Malaysia di sini, menjelaskan projek itu membabitkan kerjasama pihak kerajaan, pertubuhan bukan kerajaan (NGO) tempatan dan agensi antarabangsa.

Che Asmah pula
berharap pembukaan klinik itu akan mengurangkan beban dan komplikasi di
hospital kerajaan.

“Dalam jangka masa sederhana dan panjang, kita menyasarkan untuk menangani potensi masalah kesihatan awam seperti penularan penyakit secara efektif. Kami berterima kasih kepada QFFD dan Qatar Charity atas sokongan mereka,” kata Che Asmah.

Empat lagi klinik statik seumpamanya akan dibuka dalam tempoh tiga tahun. Manakala empat klinik bergerak akan dijalankan di kawasan populasi pelarian yang tinggi di Kuala Lumpur, Selangor, Kedah, Johor, Kelantan dan Terengganu. – AlHijrah Online


KESEDARAN KONSUMERISME PENENTU KEBIJAKSANAAN PENGGUNA

Pada hari ini, kesedaran terhadap konsumerisme dalam kalangan masyarakat di negara ini merupakan suatu tanda aras penentu kepada kebijaksanaan pengguna untuk menggunakan hak mereka untuk berbelanja atau menggunakan perkhidmatan yang tersedia.

Kemajuan pesat teknologi komunikasi maklumat pada hari ini memaparkan lebih banyak dagangan perniagaan terbuka yang boleh menyebabkan lebih banyak implikasi terhadap hak pengguna dan peraturan dagangan yang boleh mencetuskan konflik kepada pengguna sekiranya tidak dapat ditangani dengan baik.

Kajian daripada Mohd Azrul Mohamad Salleh et. Al, dari Universiti Kebangsaan Malaysia pada 2016 mendapati bahawa pembangunan sistem atau aplikasi secara dalam talian mendorong kepada anjakan paradigma yang memberi impak kepada kehidupan harian masyarakat dalam memproses, berkongsi dan penyebaran maklumat.

Selain itu,menurut Mohd Azrul, pembangunan teknologi ini akan menjana lagi pembentukan sebuah masyarakat abad ke 21 yang baharu, iaitu masyarakat digital atau masyarakat jaringan.

Justeru, literasi konsumerisme dalam kalangan pengguna harus dipergiatkan bagi memastikan perkara-perkara yang tidak diingini seperti penipuan, pencerobohan hak pengguna dan sebagainya tidak berlaku, lebih-lebih lagi mendepani arus kemodenan dan kepantasan maklumat di hujung jari.

Ancaman jenayah siber ini menjadi ancaman utama negara. Perangkaan menunjukkan dari Januari hingga April tahun 2020 berlaku peningkatan jenayah siber yang tinggi dan bilangannya mencecah 3,510 kes.

Jabatan Siasatan Jenayah Komersil Bukit Aman pula dilaporkan menerima lebih 800 laporan polis berkaitan dengan penipuan penjualan topeng muka secara atas talian dari Januari hingga September tahun ini melibatkan kerugian lebih RM4.5 juta. Modus operandi sendiket ini menggunakan Instragam, Twitter dan Facebook untuk menipu mangsa.

Isunya disini, sejauh mana pengguna aplikasi media sosial di Malaysia memiliki pengetahuan, kesedaran dan kefahaman terhadap wujudnya suatu mekanisme kawalan oleh pihak ketiga yang boleh menganggu keselamatan dan privasi pengguna?

Adakah pengguna menyedari perkongsian data dalam media sosial juga memungkinkan ada pihak ketiga memerhati atau mengawasi gerak-geri seseorang pengguna tersebut?

Sejauh mana pengguna memahami isu pengawasan melalui aplikasi media sosial ini membawa kesan yang positif dan negatif dalam kehidupan harian, lebih-lebih lagi memberi pengaruh kepada proses pembuatan keputusan ke atas pembelian barangan atau perkhidmatan?

Oleh itu, suatu kajian secara komprehensif mengupas dan mendedahkan tahap dan pengaruh literasi pengguna dalam pembuatan keputusan berhubung dengan isu-isu kepenggunaan mereka seharian dan bagaimana sistem pengawasan pengguna dapat membantu para pengguna membuat penilaian sebelum sesuatu keputusan dibuat yang akan memberikan manfaat kepada mereka atau sebaliknya.

Kesedaran konsumerisme atau kepenggunaan ini bukan sahaja terhad kepada keprihatinan pengguna untuk menggunakan hak-hak mereka apabila mengguna atau berbelanja barangan atau perkhidmatan di media sosial tetapi ia menjurus kepada pelaksanaan mekanisme Pengawal seliaan Kendiri dalam kalangan pengguna.

Sistem Pengawalan Kendiri merupakan suatu kaedah bagaimana pengguna menggunakan hak mereka untuk membuat pemeriksaan dan penelitian ke atas sebarang barangan atau perkhidmatan yang ditawarkan kepada mereka menerusi medium sesuatu media.

Menurut kajian yang dibuat oleh Profesor Johannes Klinglmayr dari Austria pada 2016 juga mendapati bahawa gaya membuat keputusan berdasarkan pengawal seliaan kendiri ini mendorong pengguna untuk membuat keputusan berdasarkan pemerhatian dan pemeriksaan teliti ke atas barangan atau perkhidmatan sebelum suatu keputusan dibuat oleh seseorang pengguna berkenaan.

Ia dikatakan dapat mengurangkan sifat keraguan dan kebimbangan pengguna semasa mahu membuat sesuatu keputusan berhubung dengan isu-isu kepenggunaan yang dihadapinya.

Mekanisme Pengawal Seliaan Kendiri pengguna di Malaysia dibangunkan oleh Forum Pengguna Malaysia (CFM) dengan terbitan Kod Pengguna. Ia merupakan inisiatif utama kerajaan yang dijanakan oleh Suruhanjaya Komunikasi dan Multimedia Malaysia.

Kod Pengguna dijadikan sebagai rujukan utama atau garis panduan kepada industri dan para pengguna untuk mengenalpasti kerelevenan kod tersebut dalam membantu para pengguna mengamalkan gaya membuat keputusan berdasarkan tindakan rasional, objektif dan sekaligus memimpin mereka bertindak dengan betul.

Setidak-tidaknya Kod Pengguna akan dijadikan suatu pedoman kepada pihak penawar pekhidmatan dan pengguna untuk mengimbangi keperluan memberi perkhidmatan dengan kehendak pengguna yang perlukan nilai mutu perkhidmatan yang berkualiti dan standard.

Dalam konteks yang lebih menyeluruh, penguatkuasaan Kod Pengguna sebagai suatu medium pengawal seliaan kendiri ini dapat mendidik pengguna lebih prihatin terhadap amalan budaya konsumerisme yang beretika selain memberikan penekanan terhadap penilaian ke atas kesedaran konsumerisme dalam kalangan pengguna, tetapi juga melihat tahap peranan dan pengaruh CFM mempromosikan sistem pengawalan kendiri pengguna sebagai satu mekanisme untuk merangsang pengguna melakukan proses pembuatan keputusan yang lebih sistematik dan mengurangkan risiko mereka daripada terjebak dalam isu-isu jenayah kepenggunaan di negara ini.

Diharapkan pengawal seliaan konsurisme menerusi mekanisme pengawal seliaan kendiri menggunakan Kod Pengguna ini nanti akan mewujudkan amalan budaya keprihatinan pengguna yang lebih positif dan mampu memelihara hak-hak pengguna di negara ini. — AlHijrah Online

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


VAKSIN HARIAN CATAT REKOD TERTINGGI DENGAN 421,479 DOS

KUALA LUMPUR: Kadar pemberian suntikan vaksin COVID-19 setakat semalam mencatatkan jumlah tertinggi harian dengan 421,479 dos diberikan.

Menteri Kesihatan, Datuk Seri Dr Adham Baba menerusi ciapan di Twitter memaklumkan dari jumlah tersebut 264,034 merupakan pemberian dos pertama dan 157,445 lagi pemberian dos kedua.

Selangor menjadi negeri tertinggi pemberian vaksin dengan 98,118 dos diikuti Sarawak 82,068 dos, dan Kuala Lumpur 67,904 dos.

Jumlah keseluruhan pemberian dos vaksin pada 12 Julai meningkat mendadak berbanding pada hari sebelumnya iaitu 291,217. — AlHijrah Online


PERANCIS BERGELUT KEKANG COVID-19, LEBIH 1,000 KES MAUT

PARIS: Ketua Pengarah Kesihatan Perancis, Jerome Salomon hari ini mengumumkan 1,100 individu didiagnos dengan COVID-19 meninggal dunia dengan peningkatan 240 kes jangkitan dalam sehari ketika Perancis masuk minggu kedua perintah berkurung di seluruh negara.

Pertambahan 2,444 kes positif dikesan menjadikan keseluruhan 22,300 kes COVID-19 di negara itu.

Sebanyak 10,176 rakyat perancis kini dimasukkan ke hospital, termasuk 2,516 di unit rawatan rapi (ICU) dengan 3,281 pesakit telah sembuh, kata Salomon dalam taklimat harian dipetik agensi berita Anadolu.

Lebih satu
pertiga pesakit yang memerlukan bantuan pernafasan berumur di bawah 60 tahun
dan 85 peratus maut berumur 70 tahun ke atas.

Berdepan epidemik yang semakin meruncing, Perancis akan menjalankan 10,000 ujian saringan menjelang hujung minggu ini berbanding 9,000 saringan ketika ini, demikian menurut Salomon.

Katanya, tren berkelajuan tinggi TGV akan memindahkan 20 pesakit dalam keadaan kritikal dari bandar timur Strasbourg ke hospital-hospital di Angers, Nimes, Nantes dan La-Roche-sur-Yon di barat Perancis hari ini bagi mengurangkan beban hospital di wilayah timur Grand yang terjejas teruk.

“Kami menghadapi penularan virus yang serius, cepat dan tidak pernah berlaku sebelum ini. Duduk di rumah untuk mengelakkan lebih banyak kematian, lebih banyak kes kritikal,” kata Salomon menjelaskan kesan kawalan pergerakan akan dinilai dalam tempoh beberapa hari lagi.

Perancis kini berada
dalam minggu kedua perintah berkurung. Hanya pergerakan untuk tujuan kerja,
keperluan kesihatan atau membeli keperluan sahaja dibenarkan.

Awal Selasa lalu,
majlis saintifik menasihatkan mengesyorkan Kerajaan memanjangkan tempoh
pembendungan sekurang-kurangnya enam minggu dengan menegaskan tempoh tiga
minggu diperlukan untuk memperoleh anggaran awal impak.

Bercakap selepas
mesyuarat majlis di Istana Elysee, Menteri Kesihatan Olivier Vera menyeru semua
pihak “berhati-hati.”

“Kita akan tahu bila kita boleh menghentikan perintah berkurung apabila lengkungan epidemik membenarkannya, ia akan terus dikuatkuasakan selagi diperlukan,” katanya.

Perancis mengarahkan
penutupan semua institusi dan muzium awam di seluruh negara, menghentikan acara
sukan, menutup kedai-kedai yang tidak penting seperti kafe, restoran, pawagam
dan kelab malam.

Bermula Selasa lalu, Perancis mengetatkan peraturan di bawah perintah berkurung. Rakyat hanya dibenarkan keluar dengan anak-anak mereka atau bersenam sekali sehari selama satu jam dalam jarak satu kilometer dari rumah mereka. — Terjemahan AlHijrah Online/ Zamir Akmal Zambri


Vaksin pneumokokal, influenza penting cegah pneumonia: Pakar

KUALA LUMPUR – Pengambilan vaksin
pneumokokal dan influenza sangat penting bagi mengelakkan daripada terkena
jangkitan radang paru-paru atau pneumonia, kata Pakar Perunding Perubatan
Respiratori Pusat Pakar Perubatan Universiti Teknologi Mara (UiTM), Dr Ahmad
Izuanuddin Ismail.

Dr Ahmad Izuanuddin berkata
risiko penyakit berjangkit seperti radang paru-paru itu lebih berisiko tinggi
kepada kanak-kanak, warga emas dan pesakit kronik dan menyarankan bayi berusia
bawah dua tahun mengambil vaksin pneumonia itu bagi pencegahan awal.

“Warga emas berusia 65 tahun
ke atas dan pesakit kronik turut disarankan mengambil vaksin itu. Bayi dan
kanak-kanak juga dinasihatkan mengambil flu vaccine (vaksin influenza) walaupun
vaksin itu adalah pilihan. Saya difahamkan vaksin pneumokokal sepatutnya mandatori
untuk yang berusia bawah dua tahun, tapi masih belum dilaksanakan sepenuhnya.

Sinar Harian yang memetik berita
Bernama menyebutkan pneumonia ini boleh menjadi serius hingga mengancam nyawa
terutama di kalangan bayi, kanak-kanak, warga emas, dan mereka yang mengalami
masalah kesihatan kronik atau sistem imunisasi yang lemah,” katanya ketika
dihubungi Bernama, semalam.

Katanya antara simptom awal
radang paru-paru adalah batuk, sama ada berkahak atau tidak, sakit dada
terutama ketika bernafas atau batuk, demam berpeluh, atau menggigil, sukar
bernafas, perubahan tahap kesedaran (pengsan atau koma) terutama bagi warga
emas.

Dr Ahmad Izuanuddin berkata
pneumonia adalah jangkitan kuman yang menyebabkan radang (bengkak) kepada
saluran pernafasan terutama alveoli di mana pertukaran gas dari udara ke dalam
darah berlaku di dalam paru-paru.

“Ruang alveoli ini boleh
mengandungi cecair atau nanah kesan daripada jangkitan tersebut yang boleh
menyebabkan pesakit mengalami batuk berkahak, demam, menggigil, dan sukar
bernafas,” katanya.


PRU-15: CALON BN PERLU JALANI TAPISAN TERMASUK DENGAN JABATAN AGAMA

KUALA LUMPUR: Calon Barisan Nasional (BN) bagi Pilihan Raya Umum ke-15 (PRU15) perlu menjalani tapisan termasuk dengan jabatan agama sebelum dibenarkan bertanding, kata Perdana Menteri Datuk Seri Ismail Sabri Yaakob.

Beliau berkata saringan dengan jabatan agama yang julung kali diadakan itu bagi memastikan pemilihan calon BN lebih teliti dan mereka tidak terlibat dengan pelbagai isu syariah termasuk pemberian nafkah.

Ismail Sabri yang juga Naib Presiden UMNO berkata pemilihan calon masih dalam proses dan pembentangan “pusingan pertama” telah dibuat oleh pengerusi perhubungan negeri sebelum dibuat kali kedua dalam perjumpaan sekali lagi.

“Kita juga akan ada saringan. Kena buat pemeriksaan antara nama-nama yang dicadangkan itu.

“Kita akan menyemak dengan polis, SPRM (Suruhanyaja Pencegahan Rasuah Malaysia), Jabatan Insolvensi,  mungkin kali ini dengan pejabat agama, pejabat kadi pun kita kena semak juga kot ada yang kahwin kat Siam ke.

“Ada yang nafkah anak tak bayar ke, ada penghakiman di Mahkamah Syariah ke, kalau dulu kita tak pernah periksa, kali ini kita lebih terperinci,” kata beliau kepada media selepas menghadiri taklimat khas sempena PRU15 dan Monsun Timur Laut 2022 di Bukit Aman di sini hari ini. – AlHijrah Online


REMAJA DIDAKWA BUNUH BAYI SENDIRI

KEMAMAN: Seorang remaja perempuan dihadapkan ke Mahkamah Majistret Kemaman pagi tadi, atas tuduhan membunuh bayi lelaki yang baru dilahirkannya pada minggu lepas.

Tertuduh yang berusia 15 tahun, didakwa dengan sengaja telah membunuh bayi yang dilahirkannya di sebuah rumah di Seri Bandi, antara pukul 7 hingga 9 pagi, 8 Februari lepas.

Sehubungan itu, dia didakwa mengikut Seksyen 302 Kanun Keseksaan kerana membunuh yang membawa hukuman mati jika sabit kesalahan.

Kes dikendalikan Timbalan Pendakwa Raya Nur Azhani Azman, manakala remaja terbabit diwakili peguam Nuraine Haziqah Shafii.

Majistret Tengku Eliana Tuan Kamaruzaman tidak membenarkan ikat jamin terhadap remaja itu dan menetapkan 16 Mac depan sebagai tarikh sebutan semula kes.

Dalam kejadian minggu lalu, polis menemui seorang bayi yang baru dilahirkan maut dipercayai ditikam dengan objek tajam di bahagian dada di rumah yang didiami remaja itu.

Remaja tersebut dipercayai melahirkan bayi itu dengan bantuan seorang rakan sebelum rakannya memaklumkan kelahiran bayi tersebut kepada klinik berdekatan.

Jenazah bayi lelaki seberat 2.46 kilogram tersebut selamat dikebumikan di Tanah Perkuburan Islam Seri Bandi jam 11.05 pagi semalam. – AlHijrah Online


DUA LELAKI MAUT TERSEPIT, TERCAMPAK KELUAR DALAM KEMALANGAN

JOHOR BAHRU: Dua lelaki maut selepas kereta dinaiki mereka terbabas di Jalan Tun Abdul Razak, Taman Suria Muafakat, di sini awal pagi tadi.

Jurucakap Jabatan Bomba dan Penyelamat negeri Johor berkata, pihaknya menerima panggilan kecemasan pada jam 1.55 pagi sebelum anggota dan jenteranya dikejarkan ke lokasi kejadian.

Katanya kemalangan melibatkan dua lelaki yang berusia 19 tahun itu disahkan meninggal dunia di lokasi kejadian kira-kira jam 2 pagi.

“Kereta itu dipercayai terbabas, seorang mangsa ditemukan tersepit dalam kereta, manakala seorang lagi tercampak ke pembahagi jalan. Anggota bomba bertindak mengeluarkan mangsa yang tersepit.

“Pegawai perubatan Kementerian Kesihatan Malaysia (KKM) mengesahkan mangsa maut di tempat kejadian,” katanya dalam satu kenyataan hari ini.—AlHijrah Online


WARGA EMAS HILANG SEJAK DUA MINGGU LEPAS DITEMUKAN MATI

SEREMBAN: Seorang lelaki warga emas yang dilaporkan hilang sejak dua minggu lepas ditemukan meninggal dunia dalam kawasan semak di Kampung Jumbang, Seri Menanti, Kuala Pilah dekat sini hari ini.

Ketua Polis Daerah Kuala Pilah Supt Amran Mohd Ghani berkata mayat Abu Zahrin A Hassan, 67,  yang lengkap berpakaian itu ditemukan seorang pemilik dusun di kawasan berkenaan kira-kira pukul 2.30 petang.

“Setakat ini tiada sebarang unsur jenayah dikaitkan dengan penemuan mayat itu. Pengecaman mayat telah dibuat oleh adik, anak dan saudara mangsa petang tadi dan disahkan warga emas terbabit,” katanya ketika dihubungi Bernama malam ini.

Pada 22 Nov lepas, warga emas berkenaan dilaporkan hilang selepas keluar dari rumahnya di Kampung Sikai, Gunung Pasir, Seri Menanti dekat sini sebelum adiknya Norliza A Hassan, 53, yang tinggal berdekatan membuat laporan polis keesokan harinya.

Sementara itu, Norliza berkata dia dan seluruh keluarganya reda dengan pemergian abangnya itu selain mengucapkan terima kasih kepada semua pihak termasuk orang kampung, anggota polis dan bomba yang membantu pencarian Abu Zahrin.

“Alhamdulillah, penantian saya terjawab walaupun ditemukan sudah meninggal dunia. Ketika ini mayat masih lagi berada di hospital untuk bedah siasat, Insya-Allah akan dikebumikan di Tanah Perkuburan Kampung Sikai, esok,” katanya.–AlHijrah Online


PELAN DAMAI TRUMP TERUSKAN DOMINASI APARTEID KE ATAS PALESTIN: TUN M

PETALING JAYA: Perdana Menteri, Tun Dr Mahathir Mohamad berkata pelan damai Trump atau “Deal of the Century”, hanya akan meneruskan dominasi pendudukan seperti dasar aparteid ke atas rakyat Palestin.

Dr
Mahathir menegaskan bahawa Malaysia mendapati rancangan itu tidak dapat
diterima dan amat tidak adil.

Beliau
berkata penyerahan bandar suci Baitulmaqdis Timur (Jerusalem) kepada pihak
Israel itu, tidak mempedulikan perasaan jutaan umat Islam dan
Kristian di seluruh dunia.

“Perkara ini hanya akan membawa lebih banyak konflik di rantau ini dan kemarahan berbilion masyarakat seluruh dunia,” katanya dipetik agensi berita BERNAMA ketika merasmikan Persidangan Ketiga Liga Parlimen Al-Quds di sini hari ini.

Dr Mahathir juga menyifatkan pelan damai Trump itu satu tawaran berat sebelah dipeloporii Amerika Syarikat dan Israel, tanpa rundingan dengan pihak Palestin, sekaligus menggagalkan usaha keamanan di wilayah konflik itu.

Beliau berkata pelan damai itu juga hanya mengiktiraf kuasa besar yang menjajah tetapi pada masa sama mengetepikan hak warga Palestin yang ditindas.

Pelan damai itu amat mengecewakan setelah tujuh  dekad hanya satu pihak daripada penyelesaian dua negara telah dibentuk iaitu Israel, ketika warga Palestin masih bergelut menuntut keadilan, keamanan dan negara yang berdaulat, katanya.

Persidangan itu dihadiri 500 peserta, termasuk pemimpin dari serata dunia yang menyokong perjuangan Palestin.

Pengerusi persidangan, Syed Ibrahim Syed Noh berkata, persidangan selama dua hari itu akan membincangkan isu Palestin, termasuk pelan damai timur tengah diumumkan Trump sebelum ini. – AlHijrah Online


KUCING BUNTING DIKERAT KAKI, MATI DISEKSA

KUALA LUMPUR: Susulan kes penemuan bangkai kucing bunting tanpa keempat-empat kaki akibat didera pada Jumaat lalu, polis membawa perkara tersebut kepada Jabatan Perkhidmatan Veterinar untuk siasatan lanjut.

Ketua Polis Daerah Gombak, Asisten Komisioner Arifai Tarawe berkata, pihaknya juga menerima laporan yang dibuat pemilik kucing tersebut pada hari yang sama.

“Semua kes melibatkan penganiayaan terhadap haiwan disiasat oleh jabatan tersebut,” katanya.

Sebelum ini, kejadian tersebut tular di media sosial apabila pemilik kucing berkenaan mendakwa haiwan peliharaannya telah ditemui mati dalam sebuah kotak yang ditutup dengan kertas surat khabar.

Kucing tersebut dijumpai berhampiran kereta milik bapa saudaranya di Taman Harmoni, di sini.

Menurutnya, kucing tersebut sudah mati, serta kakinya mungkin dicabut serta dipatahkan oleh pelaku, dan dipercayai bukannya dikerat menggunakan peralatan tajam.—AlHijrah Online


TURKIYE: LEBIH RAMAI KONTRAKTOR, PEMILIK HOTEL, PENGURUS DITAHAN SELEPAS GEMPA BUMI

ADIYAMAN / ADANA: Mahkamah Turkiye pada Jumaat mengeluarkan perintah reman ke atas beberapa kontraktor bangunan, serta pemilik dan tiga pengurus hotel selepas gempa bumi besar melanda negara itu minggu lalu.

Pejabat Ketua Pendakwa Raya di Adıyaman dalam satu kenyataan memaklumkan seorang kontraktor direman selepas tujuh orang maut akibat runtuhan bangunan yang dibina lima tahun lalu.

Waran tangkap dikeluarkan terhadap seorang lagi suspek yang didakwa subkontraktor bangunan yang sama, lapor Agensi Anadolu memetik kenyataan itu.

Pemilik dan tiga pengurus Hotel Isias di wilayah Adıyaman turut direman susulan kematian beberapa orang serta ahli pasukan bola tampar Turki Cyprus Utara (TRNC).

Sementara itu, di wilayah selatan Adana, seorang lagi suspek direman atas dakwaan membina bangunan yang tidak sempurna.

Sekurang-kurangnya 39,000 orang terbunuh akibat gempa bumi kuat melanda selatan Turkiye pada 6 Feb.

Lebih 13 juta orang terjejas akibat bencana itu.

Beberapa negara termasuk Syria dan Lubnan turut merasai gegaran kuat dalam tempoh kurang 10 jam. –AlHijrah Online


PKP DILANJUTKAN ATAU SEBALIKNYA DIKETAHUI MENJELANG 10 APRIL

KUALA LUMPUR: Keputusan sama ada Perintah Kawalan Pergerakan (PKP) dilanjutkan atau sebaliknya hanya akan diketahui pada 10 April depan.

Ketua Pengarah Kesihatan, Datuk Dr Noor Hisham Abdullah berkata keputusan mengenai tempoh PKP yang bertujuan mengekang penularan wabak COVID-19, tidak seharusnya berdasarkan ramalan semata-mata.

Beliau berkata keputusan penting itu perlu dibuat berdasarkan perkiraan sains dan fakta.

“Biar saya melihat kepada data, data itu akan memberitahu kita sama ada ia (PKP) dilanjutkan atau tidak.

“Saya boleh membuat ramalan tetapi realiti harus berdasarkan sains dan fakta. Menjelang 10 April kita akan dapat membuat keputusan sama ada dilanjutkan atau tidak,” katanya kepada pemberita pada sidang media harian COVID-19 di Putrajaya yang disiarkan stesen televisyen tempatan di sini hari ini.

Semalam, Dr Noor Hisham dilaporkan berkata, rakyat Malaysia tidak boleh menghadiri perhimpunan ramai selama enam bulan hingga setahun jika PKP tidak dilanjutkan.

“Kita bergantung kepada situasi semasa jadi sekarang ini kita tak tahu lagi. Walaupun kita ada ramalan (bahawa) ada peningkatan kes di pertengahan bulan April, tapi realitinya kena lihat data kita.

“Contohnya hari ini kalau (berdasarkan) Malaysia Institute of Economic Research telah ramalkan hari ini kita mungkin ada 400 kes ke atas tetapi pada hakikatnya kita baru ada 150 kes (jangkitan COVID-19).

“Bererti kalau kita semua bersama duduk di rumah, basuh tangan dan pastikan penjarakan satu meter mungkin kita dapat putuskan rantaian jangkitan virus COVID-19 ini,” katanya menegaskan kerjasama semua pihak amat penting bagi memutuskan rantaian wabak itu.

Kerajaan menguatkuasakan Perintah Kawalan Pergerakan sejak 18 Mac lalu hingga 14 April depan bagi mengekang penularan COVID-19.

Setakat jam 5 petang tadi, empat kematian baharu direkodkan menjadikan keseluruhan 57 maut di Malaysia.

Sebanyak 150 kes baharu dicatatkan menjadikan keseluruhan 3,483 kes jangkitan dengan 915 pesakit telah sembuh dan didiscaj daripada wad.

Daripada jumlah itu 99 pesakit kini menerima rawatan di Unit Rawatan Rapi (ICU) dengan 50 kes bergantung kepada alat bantuan pernafasan. – AlHijrah Online/ Syed Azwan Syed Ali


BERPULUH-PULUH MAUT, PESAWAT PENUMPANG TERHEMPAS DI NEPAL

NEW DELHI: Berpuluh-puluh orang disahkan maut pada Ahad selepas sebuah pesawat penumpang yang membawa 72 orang terhempas di Nepal.

Pesawat Yeti Airlines ANC ATR 72 dilaporkan dalam perjalanan dari Kathmandu ke Pokhara  membawa 68 penumpang termasuk 15 warga asing dan empat anak kapal.

Menurut pihak berkuasa penerbangan awam Nepal, seramai lima warga India, empat rakyat Rusia dan dua rakyat Korea Selatan antara penumpang pesawat berkenaan.

Setakat ini, anggota penyelamat berjaya mengeluarkan kira-kira 40 mayat dari lokasi nahas, kira-kira 200 kilometer dari Kathmandu.

Rakaman video dari lokasi kejadian menunjukkan bangkai pesawat itu terbakar. –AlHijrah Online


LELAKI PATAH KAKI, TERJATUH DALAM GAUNG

HULU SELANGOR: Seorang penunggang motosikal patah kaki kiri selepas terbabas sebelum terjatuh ke dalam gaung, di Jalan Sungai Tua menghala ke Selayang, di sini pagi tadi.

Pusat Gerakan Operasi Jabatan Bomba dan Penyelamat (JBPM) Selangor berkata, kemalangan berlaku kira-kira 8.23 pagi itu melibatkan mangsa lelaki berusia 28 tahun itu menunggang motosikal jenis Yamaha LC

“Mangsa telah terbabas dan terjatuh ke dalam gaung berkedalaman 7 meter.

“Mangsa mengalami kecederaan parah selepas kaki kirinya patah,” katanya dalam satu kenyataan.

Pihak bomba berjaya mengeluarkan mangsa menggunakan ‘stretcher’ kemudian dihantar ke Hospital Selayang untuk dirawat.–AlHijrah Online


Beri penekanan kepada keseimbangan tugas, keluarga

KUALA LUMPUR – Timbalan Perdana Menteri Datuk Seri Dr Wan Azizah Wan
Ismail berkata kerajaan dan swasta perlu terus memainkan peranan dalam
memastikan pekerja mereka dapat mengimbangi tugas dan keluarga.

Beliau berkata penekanan kepada keseimbangan dari segi kerjaya dan
pengurusan rumah tangga perlu supaya anggota keluarga yang berada dalam
entiti tersebut tidak terkesan daripada kesibukan ibu bapa yang bekerja.

“Kita  mahu pastikan setiap anggota keluarga saling menyayangi dan meluangkan masa bersama supaya anak-anak kita tidak terlibat dengan sebarang gejala sosial,” kata Dr Wan Azizah yang juga Menteri Pembangunan Wanita, Keluarga dan Masyarakat.

Beliau berkata demikian ketika berucap pada jamuan malam dan sambutan  Hari Wanita 2019 anjuran Kongres Kesatuan Pekerja-pekerja Di Dalam Perkhidmatan Awam (Cuepacs) di sini malam tadi.

Dr Wan Azizah
berkata keseimbangan itu boleh dicapai antaranya melalui langkah seperti
 pelaksanaan waktu kerja fleksibel dan penyediaan taska di tempat kerja.
 Dalam ucapan itu, Timbalan Perdana Menteri turut menyentuh sasaran 30
peratus anggota lembaga pengarah (ALP) wanita di syarikat tersenarai
awam (PLC) yang diumumkan pada 2011.

Dr Wan Azizah berkata
statistik bagi 2018 menunjukkan 1,010 atau 15.7 peratus daripada 6,245
kerusi ALP di semua syarikat PLC diisi oleh wanita.

Bagi 100 PLC  teratas pula, penyertaan wanita sebagai ALP meningkat kepada 24.4  peratus pada 2018 berbanding 19.27 peratus pada tahun sebelumnya, kata  beliau. – SINAR HARIAN


PELAJAR MALAYSIA JUARA PERTANDINGAN TILAWAH DI JORDAN

KUALA LUMPUR: Pelajar Malaysia di Jordan, Ahmad Luqman Ahmad Zaini mengharumkan nama negara selepas menjuarai pertandingan tilawah inter-varsiti yang diadakan di Amman, Jordan, hari ini.

Ahmad Luqman yang merupakan pelajar tahun empat di Wise University, Jordan itu berjaya mengalahkan 245 peserta antarabangsa yang lain.

“Ahmad Luqman membawa pulang sijil penghargaan dan wang tunai berjumlah 2,000 Dinar.

“Tempat kedua dimenangi oleh peserta dari Filipina, manakala tempat ketiga dimenangi oleh peserta dari Syria,” menurut hantaran di Facebook Education Malaysia Jordan-EMJ.

Turut hadir pada majlis itu Duta Besar Malaysia ke Jordan, Mohamad Nasri Abdul Rahman dan Menteri Penasihat Pendidikan, Kedutaan Besar Malaysia di Amman, Prof Madya Dr Radzuwan Ab Rashid.

Sementara itu Jabatan Kemajuan Islam Malaysia (JAKIM) turut mengucapkan tahniah kepada Ahmad Luqman yang juga bekas pelajar Darul Quran JAKIM atas kejayaan itu.–AlHijrah Online


MASJID NABAWI DIBUKA SECARA BERPERINGKAT MULAI 8 SYAWAL

KUALA LUMPUR: Masjid al-Nabawi di Madinah akan mula dibuka secara berperingkat mulai esok (8 Syawal 1441H) dengan langkah pencegahan COVID-19, demikian menurut Haramain.info hari ini.

Haramain.info memaklumkan Masjid al-Nabawi, di mana terletaknya makam junjungan besar Rasulullah saw, tidak akan dibuka sepenuhnya kepada umum tetapi secara berperingkat.

Posting terkini instagram Haramain.info berkata semua karpet di mana jemaah mengerjakan ibadah solat dialihkan dan jemaah hanya boleh solat di atas lantai marmar masjid berkenaan.

“Hanya ruang sambungan dan halaman masjid dibuka kepada jemaah. Pintu masuk Rawdah masih belum dibuka kepada orang awam/jemaah.

“Jemaah perlu mematuhi langkah-langkah pencegahan ditetapkan dan memakai pelitup muka ketika mengerjakan solat di Masjid Nabi,” kata Haramain.info mengenai khabar gembira kepada umat Islam itu.

Kerajaan Arab Saudi pada hujung Mac lalu melarang orang ramai dari solat di Masjidil Haram dan Masjid Nabawi bagi mengekang penularan COVID-19.

Haramain.info turut memaklumkan terdapat perancangan melakukan proses nyahkuman dan membasuh lantai Masjid Nabi setiap kali solat diadakan.

“Pembayaran parking di Masjid Nabawi boleh dilakukan melalui  pembayaran elektronik melalui telefon pintar,” kata kenyataan itu menegaskan penggantungan iftar di masjid itu masih berkuat kuasa.

Jemaah dibenarkan memasuki kawasan masjid itu dengan tidak melebihi 40 peratus kapasiti Masjid Nabawi.

Pengedaran air zamzam di dalam botol dan container di kawasan masjid masih digantung sementara.

“Kita berharap semua pihak akan mematuhi langkah pencegahan yang ditetapkan dalam memastikan keselamatan setiap jemaah,” kata Haramain.info. – AlHijrah Online/ Syed Azwan Syed Ali


TIADA DAGING KANGGARU, KUDA DAN BABI DIJUMPAI – KPDNHEP

KUALA LUMPUR: Tiada daging kuda, kanggaru atau babi dalam rampasan yang dilakukan sebuah gudang di Senai pada awal bulan ini.

Timbalan Menteri Perdagangan Dalam Negeri dan Hal Ehwal Pengguna (PDNHEP), Datuk Rosol Wahid mengesahkan perkara tersebut setelah hasil laporan pensampelan yang dilakukan oleh Jabatan Kimia.

“Apa yang dimaklumkan kepada kita bahawa (kononnya) ada daging kanggaru, kuda daripada apa yang disita tersebut.

“Kita tidak pilih-pilih, kita hantar semua sekali kepada Jabatan Kimia dan mereka telah beri laporan kepada kita bahawa tidak ada daging kanggaru, kuda dan babi daripada apa yang kita sita tersebut,” katanya ketika menggulung perbahasan usul berkait isu kartel daging haram di Dewan Negara hari ini.

Rosol turut menegaskan setakat ini, sebanyak 53 negara dibenarkan mengeksport daging beku ke negara ini termasuk dari China, Ukraine, Brazil dan Argentina.

Mengulas lanjut, Rosol memaklumkan kerajaan bersetuju dan menyokong penuh cadangan untuk menubuhkan Suruhanjaya Siasatan Diraja (RCI) bagi menyiasat isu penyeludupan daging yang menggunakan logo halal palsu.

Kerajaan juga memandang serius isu kartel daging haram yang menimbulkan kebimbangan dalam kalangan rakyat.–AlHijrah Online


SUMBANGAN KEPADA PALESTIN MELALUI NGO DIAUDIT

KUALA LUMPUR: Semua sumbangan disalur rakyat Malaysia kepada Palestin melalui badan-badan bukan kerajaan(NGO) negara ini diaudit dan didedah dalam laporan tahunan setiap tahun, beberapa NGO tampil memberi penjelasan hari ini.

Menafikan dakwaan bahawa wujud ‘penyelewengan’ dana, Presiden Muslim Care Malaysia Zulkifli Wahijan yang bertindak sebagai jurucakap menegaskan majoriti NGO berdaftar dan wajib berbuat demikian setiap tahun.

“Dalam laporan itu ada ditunjukkan berapa banyak kita terima sumbangan, berapa banyak diguna pakai,” katanya pada sidang media selepas mengadakan mesyuarat tergempar bersama sembilan lagi NGO yang membela hak dan nasib Palestin, di sini, hari ini.

Turut hadir, wakil Muslim Care Malaysia, Viva Palestina Malaysia, Angkatan Belia Islam Malaysia (ABIM), Global Peace Mission, MyCARE, Haluan Malaysia, Majlis Perundingan Pertubuhan Islam Malaysia, MEDICOM, Cakna Palestin dan MAHAR.

Semalam, Duta Palestin ke Malaysia Walid Abu Ali dilapor mendakwa bahawa sumbangan rakyat Malaysia untuk tujuan pembangunan dan pembebasan Masjid Al-Aqsa tidak sampai kepada pihak berkaitan di negara itu.

Jelas Zulkifli, semua aktiviti sumbangan NGO selama ini adalah bagi memenuhi keperluan rakyat Palestin dan bukannya untuk pembangunan atau penyelenggaraan Masjid Al-Aqsa.

“Sepanjang 17 tahun lalu, sejak Gaza dikepung rejim Israel pelbagai bantuan disalurkan NGO Malaysia dalam bentuk kewangan, makanan, perubatan, pendidikan, infrastruktur dan lain-lain. Semua ini ada dalam laporan kami dan boleh diperakui sendiri oleh rakyat Palestin.

“Masjid ini pula di bawah kerajaan Israel dan diuruskan Jabatan Wakaf Baitulmuqaddis di bawah Kementerian Wakaf Jordan, memang kita tak dibenarkan untuk buat apa-apa pun pembaikan di situ, dan satu sen pun memang kita tak pernah salur untuk tujuan itu.

“Kenyataan beliau merosakkan bukan hanya imej dan reputasi NGO di Malaysia tetapi juga kerajaan dan rakyat Malaysia keseluruhannya. Tuduhan yang melampau dan tidak berasas ini sepatutnya disertai dengan bukti dan bukan secara umum,” katanya.

Tambahnya, beberapa NGO berkenaan akan turut membuat kunjungan ke atas Walid dalam masa terdekat untuk mendapatkan pencerahan lanjut akan dakwaan itu. — BERNAMA


PEMANDU LORI MAUT TERSEPIT

SEREMBAN: Seorang pemandu lori muatan tar maut dalam kemalangan dengan dua lori lain di Kilometer 273.7 Lebuhraya Utara Selatan (PLUS) arah Selatan, awal pagi tadi.

Ketua Polis Daerah Nilai, Supt Mohd Fazley Ab Rahman berkata dalam kejadian 6.30 pagi itu, mangsa yang berusia 39 tahun disahkan meninggal dunia di tempat kejadian.

Menurut laporan yang dikeluarkan, kemalangan melibatkan lori yang dipandu mangsa melanggar belakang sebuah treler membawa baja sebelum terbabas dan melanggar sebuah lori kontena bermuatan barangan plastik di lorong paling kiri lebuh raya.

Akibat pelanggaran itu, mangsa tersepit di tempat duduk pemandu dan meninggal dunia di tempat kejadian.

Mayat mangsa dihantar ke Hospital Tuanku Ja’afar, Seremban untuk bedah siasat dan kes disiasat di bawah Seksyen 41(1) Akta Pengangkutan Jalan 1987.—AlHijrah Online


KERAJAAN NAFI AKAN LAKSANAKAN PKP SEMULA

KUALA LUMPUR: Kerajaan hari ini menafikan dakwaan sesetengah pihak bahawa Perintah Kawalan Pergerakan (PKP) akan dilaksanakan semula susulan peningkatan kes positif harian COVID-19.

Menteri Kanan (Keselamatan) Datuk Seri Ismail Sabri Yaakob berkata, walaupun kes harian tinggi ketika ini namun ia masih terkawal dan kebanyakkannya melibatkan kes di dalam tahanan.

“Kita tidak akan melaksanakan PKP kerana kalau kita tengok semalam walaupun 287 kes, 113 kes di Sabah yang melibatkan di antaranya 35 kes Kluster Benteng yang berada di dalam penjara. Saya sudah sebutkan, 129 kes di Kedah, 128 daripadanya berada dalam penjara.

“Kalau tengok seluruh negara di negeri-negeri hanya Selangor mencatatkan 31 kes namun belum sampai tahap merah iaitu 40. Negeri lain (kebanyakannya) satu hingga 3 kes sahaja,” kata Ismail Sabri dalam sidang media hari ini.

Jelasnya jika kes melonjak tinggi di sesuatu kawasan, kerajaan hanya akan melaksanakan perintah kawalan di kawasan terlibat dan tidak menutup seluruh negeri atau negara. — AlHijrah Online.


KES BASIKAL LAJAK: RAYUAN KERANI AKAN DIDENGAR 31 MAC TAHUN DEPAN

PUTRAJAYA: Mahkamah Rayuan menetapkan 31 Mac tahun depan bagi mendengar rayuan kerani Sam Ke Ting terhadap sabitan kesalahan, hukuman penjara enam tahun dan denda kerana memandu secara melulu sehingga menyebabkan kematian lapan remaja yang menunggang basikal lajak pada 2017.

Seorang daripada peguam tertuduh, Yasmeen Soh Sha-Nisse ketika dihubungi mengesahkan tarikh pendengaran rayuan itu selepas pengurusan kes di hadapan Timbalan Pendaftar Mahkamah Rayuan Norkamilah Aziz.

Beliau berkata pihak pembelaan dan pendakwaan perlu memfailkan hujahan bertulis masing-masing pada 16 Mac tahun depan dan pengurusan kes terakhir akan diadakan pada 17 Mac tahun depan.

Pengurusan kes hari ini, turut dihadiri peguam Sam yang lain, Harvinderjit Singh dan Faizal Mokhtar, manakala pendakwaan dikendalikan Timbalan Pendakwa Raya Mohd Fairuz Johari.

Pada 28 Okt 2018, Mahkamah Majistret Johor Bahru membebaskan Sam tanpa memerintahkan membela diri terhadap pertuduhan memandu secara melulu atau berbahaya sehingga menyebabkan kematian lapan remaja di Jalan Lingkaran Dalam pada 3.20 pagi, 18 Feb 2017.

Lapan remaja yang maut dalam tragedi itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Pada 2019, Hakim Mahkamah Tinggi Dr Shahnaz Sulaiman membenarkan rayuan pihak pendakwaan dan mengembalikan semula kes itu ke Mahkamah Majistret dan mengarahkan Sam untuk membela diri bagi pertuduhan memandu secara melulu.

Majistret Siti Hajar Ali yang mendengar kes itu pada 2019, sekali lagi melepas dan membebaskan Sam pada akhir kes pembelaan, menyebabkan pihak pendakwaan memfailkan rayuan kedua ke Mahkamah Tinggi.

Pada 13 April tahun ini, Hakim Mahkamah Tinggi Datuk Abu Bakar Katar membenarkan rayuan pihak pendakwaan dan mensabitkan kesalahan memandu secara melulu dan menjatuhkan hukuman penjara enam tahun dan denda RM6,000.

Sam mendapat kebenaran daripada Mahkamah Rayuan pada 18 April lepas untuk merayu terhadap sabitan dan hukuman penjara.

Mahkamah Rayuan juga telah membenarkan permohonan Sam untuk menangguhkan pelaksanaan hukuman penjara dan membebaskannya dengan ikat jamin RM10,000 dengan seorang penjamin sementara menunggu pendengaran rayuannya. –AlHijrah Online


UCAPAN PENUH IDRIS AHMAD: PENGGULUNGAN PERBAHASAN RANCANGAN MALAYSIA KE-12

Ucapan penuh penggulungan perbahasan Rancangan Malaysia ke-12 oleh Menteri di Jabatan Perdana Menteri (Hal Ehwal Agama) Senator Idris Ahmad.

Assalamualaikum wbt

Tuan Yang di-Pertua,

1. Dalam merancang suatu perubahan, kita semua mahu mencapai  kebahagian, kesejahteraan dan kemakmuran kehidupan di dunia.  Namun begitu, kita juga tidak boleh lupa untuk merancang untuk  kebahagiaan dan kesejahteraan hidup di akhirat. Kedua-duanya  perlu seimbang sebagaimana firman Allah Taala bermaksud:

“Dan tuntutlah dengan harta kekayaan yang telah dikurniakan Allah  kepadamu akan pahala dan kebahagiaan hari akhirat dan janganlah engkau melupakan bahagianmu (keperluan dan bekalanmu) dari  dunia; dan berbuat baiklah (kepada hamba-hamba Allah)  sebagaimana Allah berbuat baik kepadamu (dengan pemberian  nikmatNya yang melimpah-limpah); dan janganlah engkau  melakukan kerosakan di muka bumi; sesungguhnya Allah tidak  suka kepada orang-orang yang berbuat kerosakan.” (Al-Qasas: 77)

2. Terlebih dahulu, saya ingin mengucapkan setinggi-tinggi  penghargaan dan terima kasih, terutamanya kepada 7 orang Ahli ahli Yang Berhormat yang telah membangkitkan isu-isu yang  berkaitan dengan hal ehwal Islam semasa perbahasan RMK12 yang lalu.

3. Terdapat 4 aspek yang diberi penekanan dalam RMK-12 yang  berkaitan dengan portfolio hal ehwal Islam iaitu pendidikan, halal,  wakaf dan tadbir urus serta perundangan. Saya akan menjawab  persoalan-persoalan yang ditimbulkan oleh Ahli-ahli yang  berhormat berdasarkan 4 aspek tersebut.

Tuan Yang Dipertua dan Ahli-ahli Yang Berhormat sekalian,

4. Institusi Pendidikan Islam merupakan salah satu perkara yang  disebut dalam Perkara 12(2) Perlembagaan Persekutuan. Dari segi  sejarahnya, institusi pendidikan Islam merupakan antara institusi pendidikan terawal yang wujud dalam masyarakat Islam di Malaysia.

5. Sejarah Malaysia merakamkan sumbangan para ulama, yang  terhasil daripada institusi pendidikan Islam, dalam memperjuangkan  kemerdekaan, antaranya Tok Janggut di Kelantan dan Haji Abdul  Rahman Limbong di Terengganu. Para ulama telah membuka  pelbagai institusi pendidikan Islam bagi semua peringkat umur  bermula dari pengajian muqaddam, fardhu ain sehinggalah  pengajian pondok. Kebanyakan institusi ini telah wujud sebelum  Malaysia merdeka.

6. Setelah mencapai kemerdekaan, sistem pendidikan kebangsaan  dilaksanakan bersama sistem pendidikan Islam. Secara umumnya,  objektif utama pelaksanaan sistem pendidikan Islam ialah untuk  memberikan penekanan kepada aspek penghayatan melalui ilmu  pengetahuan, kemahiran bagi membangunkan insan yang  bertakwa kepada Allah SWT. Dalam membicarakan soal pendidikan  Islam, terdapat perbezaan yang jelas antara pengajaran dan  pembelajaran (P&P) pendidikan Islam berbanding matapelajaran mata pelajaran lain. Pendidikan Islam adalah pengajaran yang  merangkumi ilmu, amalan dan penghayatan secara berterusan  sepanjang hayat seseorang.

7. Sistem pendidikan Islam di Malaysia telah berkembang pesat. Pada  zaman awal selepas kemerdekaan, tidak banyak sekolah agama  kerajaan. Antara yang ada ialah Kolej Islam Klang di mana saya salah seorang daripada alumninya. Sekarang, wujud pelbagai  institusi pendidikan Islam sama ada yang ditubuhkan oleh kerajaan  persekutuan, negeri dan swasta yag melaksanakan kurikulum  pendidikan kebangsaan mahupun kurikulum antarabangsa.  Keluaran sekolah-sekolah agama inilah yang telah memenuhi  pelbagai sektor pekerjaan sehingga melahirkan para ilmuwan dan  cendikiawan dalam pelbagai bidang.

8. Yang Berhormat Pontian telah mengajukan soalan berkenaan  Dasar Pendidikan Tahfiz Negara. Dasar ini merupakan usaha  penyelarasan pengurusan pendidikan tahfiz dengan mengambil kira  Dasar Pendidikan Kebangsaan dan peraturan-peraturan sedia ada  di negeri-negeri.

9. Kerajaan telah memperkenalkan Dasar Pendidikan Tahfiz Negara (DPTN) sejak tahun 2017 bertujuan untuk dijadikan garis panduan  dalam pengurusan pendidikan tahfiz di Malaysia. DPTN telah  dipersetujui secara dasar dalam Mesyuarat Majlis Kebangsaan Bagi  Hal Ehwal Ugama Islam Malaysia (MKI) kali ke-61 pada 28 Jun  2016 dan mendapat perkenan Mesyuarat Majlis Raja-raja kali ke 247 pada 11 Oktober 2017.

10. Dasar ini masih diteruskan dengan penyediaan Pelan Tindakan  DPTN 2.0. Pelan ini disediakan dengan kerjasama Pihak Berkuasa  Agama Negeri (PBAN), agensi kerajaan berkenaan dan persatuan  tahfiz.

11. DPTN memfokuskan 5 teras utama iaitu:

12. Secara keseluruhannya, pelaksanaan pelan ini dipantau melalui Jawatankuasa Pelaksana DPTN dan dilaporkan dalam  Persidangan Lembaga Penasihat Penyelarasan Pelajaran dan  Pendidikan Agama Islam (LEPAI) secara berkala.

Tuan Yang Dipertua,

13. Yang Berhormat Pokok Sena telah menggesa agar  Kerajaan menyegerakan bantuan untuk membantu pusat-pusat  tahfiz yang hampir mati akibat pandemik COVID-19.

14. Untuk pengetahuan Yang Berhormat, pandemik Covid-19  yang melanda dunia hari ini telah memberi impak yang besar  kepada semua sektor termasuk sektor pendidikan. Justeru,  Kerajaan telah memperkenalkan pelbagai inisiatif bagi membantu  kelangsungan pengoperasian institusi pendidikan di negara ini  termasuk institusi tahfiz swasta yang berdaftar dengan Pihak  Berkuasa Agama Negeri. Antaranya dengan memperkenalkan  Pengajaran dan Pembelajaran di Rumah (PdPR) bagi membolehkan institusi berkenaan terus dapat beroperasi dalam  norma baharu.

15. Berdasarkan maklumat yang disahkan oleh Pihak Berkuasa  Agama Negeri, hakikatnya penutupan institusi tahfiz swasta  berdaftar adalah hanya bersifat sementara bagi mematuhi arahan  Kerajaan supaya rantaian jangkitan wabak Covid-19 dapat  diputuskan. Namun begitu, tidak dinafikan terdapat institusi yang berhadapan dengan kemerosotan sumber kewangan impak  pandemik ini.

16. Pada tahun 2021, Kerajaan sekali lagi menyediakan  peruntukan one-off RM100 juta bagi tujuan selenggara dan naik  taraf Institusi Pendidikan Islam di bawah penyelarasan Lembaga  Penasihat Penyelarasan Pelajaran dan Pendidikan Agama Islam  (LEPAI) merangkumi Sekolah Agama, institusi tahfiz dan pondok.  Sehingga Ogos 2021, sebanyak RM60,000,000.00 telah disalurkan  kepada 1,066 buah institusi yang layak dan daripada jumlah  tersebut sebanyak RM22,257,100.00 telah disalurkan kepada 413  buah institusi tahfiz berdaftar di negeri-negeri seluruh negara.  Manakala RM40 juta lagi akan diagihkan kepada institusi  pendidikan agama Islam.

17. Manakala pada tahun 2020, sebanyak RM100,000,000.00  turut diperuntukkan bagi tujuan yang sama. Daripada jumlah  RM100,000,000.00 tersebut, sebanyak RM18,596,520.00 telah  diperuntukkan di bawah Bantuan Khas Covid-19 secara one-off merangkumi bantuan sara hidup berjumlah RM800.00 seorang  kepada guru-guru di institusi pendidikan Islam berdaftar termasuk  guru di institusi tahfiz dan bantuan pengurusan operasi dengan  peruntukan RM10.00 per murid warganegara bagi tujuan  pengurusan institusi berkenaan impak pandemik Covid-19.

18. Sejak tahun 2017 hingga tahun 2019, 904 orang menjadi  penerima kepada Skim Bantuan Hafaz Al-Quran dengan nilai  keseluruhan berjumlah RM2,300,250.00. Selain itu, dari tahun 2017 sehingga Ogos 2021, sebanyak 51 buah institusi tahfiz telah  menerima bantuan berjumlah RM1,619,000.00.

Tuan Yang Dipertua,

19. Dalam bab 10 RMK-12 mengenai Membangunkan Bakat Masa  Hadapan, telah disebut mengenai kadar peralihan daripada sekolah  rendah ke menengah rendah adalah 97.9% pada tahun 2020.  Peratusan ini tidak termasuk murid yang memilih untuk keluar atau  bertukar ke sekolah pendidikan Islam yang dijalankan oleh pihak  swasta seperti sekolah pondok dan sekolah tahfiz. Murid yang  berada di luar sistem pendidikan arus perdana tidak dapat dikesan  sepenuhnya kerana ketiadaan sistem pemantauan yang  bersepadu.

20. Oleh yang demikian, bagi membangunkan bakat tersedia masa  hadapan, strategi untuk meningkatkan kualiti pendidikan perlu diambil. Langkah pertama ialah dengan mewujudkan latihan  pembangunan profesional dan pedagogi kepada guru-guru tahfiz  melalui kurikulum pengajaran seragam yang ditawarkan oleh Institut  Perguruan. Sehubungan itu, IPG Kampus Pendidikan Islam akan  dijadikan sebagai hab latihan untuk mengeluarkan guru-guru tahfiz  yang berkualiti dan berkelayakan.

21. Usaha juga dilakukan bagi meningkatkan penggunaan Kurikulum  Bersepadu Tahfiz di sekolah tahfiz seluruh negara untuk meningkatkan kualiti pengajaran dan pembelajaran serta  menambah baik outcome murid.

22. Langkah kedua ialah dengan memperkukuh tadbir urus. Ianya boleh dilakukan melalui peningkatan tadbir urus dan penyelarasan sistem  persekolahan. Platform penyelarasan antara penyedia awam dan  swasta bagi sekolah tahfiz akan dibangunkan bagi menggalakkan  penerimagunaan kurikulum standard serta menambahbaik kualiti  guru.

23. Produk sekolah-sekolah tahfiz merupakan sebahagian daripada  modal insan negara. Namun, tanpa melalui kurikulum pendidikan  dan peperiksaan yang standard, peluang pekerjaan untuk huffaz  adalah terhad kepada sektor tidak formal disebabkan kurang  kemahiran teknikal. Ini merupakan sebahagian daripada cabaran  yang dihadapi oleh kumpulan M40, iaitu ketidaksaksamaan  keberhasilan sosioekonomi Bumiputera.

24. Oleh yang demikian, dalam bidang keutamaan untuk mencapai  kesaksamaan keberhasilan Bumiputera, beberapa strategi perlu  dirangka untuk memperkukuh pendidikan dan memperkasa modal  insan, khususnya para huffaz.

25. Usaha akan dipergiat dalam memperluas akses dan peluang  pendidikan, meningkatkan kualiti program kemahiran, penyertaan  dalam program profesional bertauliah serta kemahiran dan  kebolehpasaran huffaz. Langkah ini adalah untuk menambah baik  keupayaan dan kemampuan Bumiputera dalam mendapat peluang pekerjaan berkemahiran tinggi serta menghasilkan modal insan  yang seimbang dari segi pengetahuan, kemahiran dan nilai moral.

26. Bagi menambah baik kemahiran dan kebolehpasaran huffaz, usaha  bersepadu terus dilaksana untuk mengakreditasi program tahfiz  dalam menyediakan laluan yang lebih baik kepada huffaz untuk  memasuki arus pendidikan perdana. Retetan itu, modul tahfiz dan  sukatan pelajaran akan dijajar dengan Kurikulum Bersepadu Tahfiz  (KBT) agar selaras dengan Dasar Pendidikan Negara. Di samping  itu, Yayasan Peneraju Pendidikan Bumiputera (YPPB) dan MARA  akan terus melatih lebih ramai huffaz dalam bidang teknikal dan  profesional serta program pembelajaran sepanjang hayat untuk  meningkatkan peluang huffaz untuk mendapat pekerjaan.

27. Kerajaan turut merancang untuk memberi kemahiran kepada  pengusaha dan murid tahfiz dan pondok bagi membolehkan mereka  berdikari dan menjana pendapatan sendiri. Pihak-pihak lain seperti  sektor swasta turut digalakkan untuk terlibat dalam membiaya  institusi pendidikan Islam termasuk institusi tahfiz dan pondok.

Tuan Yang Dipertua,

28. Yang Berhormat Pontian ada bertanyakan mengenai status  Universiti Al-Quran dan Pendidikan Islam bagi guru KAFA. Kerajaan  menyedari kepentingan penubuhan Universiti al-Quran dalam  usaha memartabatkan pendidikan al-Quran, memperkasa  kebolehjadian lepasan tahfiz dan menghasilkan masyarakat yang  seimbang dalam aspek intelektual serta spiritual. Perkara ini telah dipersetujui di peringkat mesyuarat Majlis Kebangsaan bagi Hal  Ehwal Ugama Islam (MKI). Sehubungan itu, rundingan bersama  para stakeholder masih dijalankan bagi mencari formula terbaik  tentang status universiti tersebut.

29. Berkenaan Pendidikan Islam bagi guru KAFA, pemerkasaan dari  aspek latihan telah dibuat bagi meningkatkan kompetensi Guru guru KAFA. Pada tahun 2021, JAKIM telah melaksanakan Kursus  Pemetaan Guru KAFA sebagai Jurulatih Daerah. Sebanyak 10 siri  latihan melibatkan 591 orang peserta dari 10 buah negeri iaitu  Pahang, Negeri Sembilan, Perak, Perlis, Kedah, Sabah, Melaka,  Terengganu, Kelantan dan Sarawak telah dilaksanakan.

30. Objektif kursus ini ialah untuk memberi latihan secara komprehensif  bagi memperkasa ilmu dan kemahiran guru KAFA; memantapkan  guru-guru dengan ilmu teknologi seiring peredaran dan  perkembangan dunia teknologi dan keperluan semasa PdPR;  melatih Guru KAFA untuk menjadi pembimbing kepada guru-guru  KAFA yang lain; dan memantapkan skill penyampaian dan  pengajaran guru-guru dalam pelbagai bidang ilmu.

Tuan Yang Dipertuan dan Ahli-ahli Yang Berhormat,

31. Dalam tempoh 5 tahun akan datang, industri halal merupakan salah  satu daripada tumpuan ke arah merancakkan pertumbuhan industri  strategik dan berimpak tinggi. Fokus akan diberikan untuk  menggalakkan penerimagunaan teknologi termaju, pembaharuan tadbir urus, peningkatan kemahiran bakat, inovasi dan R&D bagi  transformasi industri ini kepada yang menghasilkan produk dan  perkhidmatan yang bernilai tambah yang tinggi, memperluas  pasaran global dan menarik pelaburan berkualiti.

32. Pada tahun 2020, Industri halal telah menyumbang sejumlah RM9.7  billion kepada KDNK negara. Sebanyak 2225 buah syarikat baharu  telah menerima pensijilan halal dan syarikat-syarikat ini telah  menyediakan sebanyak 160,337 peluang pekerjaan.

33. Antara isu dan cabaran yang dihadapi oleh industri halal di Malaysia  ialah pembangunan industri yang kurang memberangsangkan.  Pemain industri tempatan kekurangan keupayaan untuk  menghasilkan produk dan perkhidmatan yang mempunyai nilai  tambah yang tinggi bagi memenuhi permintaan pasaran halal.

34. Selain itu, rangkaian perniagaan Mikro, Kecil dan Sederhana (PMKS) halal yang terhad, kurangnya ciri-ciri pemikiran sebagai  usahawan global serta penggunaan model perniagaan yang kurang  dinamik menghalang usaha untuk meluaskan pasaran.

35. Salah satu strategi tersebut ialah meningkatkan daya saing industri  halal yang inklusif. Strategi ini mengandungi 5 tindakan iaitu,  meningkatkan pembangunan bakat halal, mewujudkan  pengiktirafan profesional halal, mempercepat pembangunan  industri halal bagi mempertingkat daya saing, meningkatkan daya  saing produk halal dan menjadikan Malaysia sebagai Hab Halal  Global.

36. Majlis Profesional Halal (HPB) di bawah JAKIM akan disusun  semula berdasarkan hala tuju baharu yang akan dibangunkan bagi  memperluas pengiktirafan pengamal profesional halal di pasaran  global.

37. Industri halal akan terus dibangunkan dengan memanfaatkan  kekuatan industri tempatan termasuk meningkatkan penyertaan  syarikat Bumiputera melalui pelaksanaan Pelan Induk Industri Halal  2030 (HIMP 2030) yang bertujuan untuk memperkukuh  pembangunan industri halal dengan mewujudkan kumpulan bakat  yang lebih besar, menambah baik infrastruktur yang bersepadu  serta mempercepat pengeluaran produk dan perkhidmatan yang  mempunyai nilai tambah yang tinggi.

38. JAKIM mempunyai Pusat Analisis Makmal Halal Malaysia atau  lebih dikenali dengan MyHAC yang telah dibina bagi menyediakan  perkhidmatan analisis dan penyelidikan saintifik bagi pengesahan  dan pengesanan halal. Perkembangan terkini, MyHAC baru sahaja  menjalani Audit Pematuhan Sistem Pengurusan Kualiti Makmal MS ISO IEC 17025: 2017 oleh Jabatan Standard Malaysia bagi memastikan pematuhan terhadap standard ISO dan keperluan  Skim Akreditasi Makmal Malaysia.

39. Bagi membantu PMKS dalam meningkatkan kualiti produk serta  kebolehpasaran produk yang lebih luas, JAKIM telah  memperkenalkan Sistem Pengurusan Halal Malaysia (MHMS)  sebagai satu inisiatif kepada pihak industri khususnya pemegang  Sijil Pengesahan Halal Malaysia. Inisiatif yang diperkenalkan melalui MHMS ini adalah bagi menjami keyakinan pengguna  mahupun pihak industri terhadap kualiti dan integriti produk halal  Malaysia, bukan sahaja di dalam malah di peringkat antarabangsa.

40. Yang Berhomat Pontian ingin tahu tentang status Majlis Halal Malaysia. Majlis Halal Malaysia (MHM) telah pun dijenamakan  dengan nama baru iaitu Majlis Pembangunan Industri Halal (MPIH)  yang diletakkan di bawah Kementerian Perdagangan Antarabangsa  dan Industri (MITI). Penjenamaan ini adalah keputusan Mesyuarat  Jemaah Menteri bertarikh 18 September 2019. MPIH berperanan  dalam merancang dan merangka pelan pembangunan industri  halal.

41. Industri halal di Sabah dan Sarawak juga akan diperkukuh bagi  memanfaatkan ketersediaan sumber dan peningkatan permintaan  global kepada produk halal. Keupayaan dan kualiti pengeluaran  akan ditingkatkan serta akses ke pasaran antarabangsa akan  ditambah baik.

42. Taman Industri Halal sedia ada termasuk Taman Perindustrian Kota  Kinabalu dan Kluster Industri Minyak Sawit Lahad Datu di Sabah  dan Hab Halal Tanjung Manis di Sarawak akan dinaik taraf melalui  pendekatan yang holistik.

Tuan Yang Dipertua,

43. Wakaf merupakan salah satu perkara yang banyak disentuh dalam RMK-12. Dari segi perundangan, wakaf adalah termasuk dalam  senarai bidang kuasa negeri mengikut Butiran 1, Senarai 2, Jadual  Kesembilan, Perlembagaan Persekutuan. Oleh itu, Majlis Agama  Islam Negeri-negeri (MAIN) selaku pemegang amanah tunggal bagi  semua tanah-tanah wakaf di negeri masing-masing adalah  bertanggungjawab untuk memastikan hartanah wakaf diuruskan  dengan sebaiknya.

44. Kerajaan Persekutuan melalui Jabatan Wakaf, Zakat dan Haji  (JAWHAR), Jabatan Perdana Menteri (JPM) telah dan akan terus  mengambil langkah inisiatif membangun dan memajukan tanah tanah wakaf milik MAIN melalui peruntukan bajet pembangunan  dalam Rancangan Malaysia Ke-Sembilan (RMKe-9), Rancangan  Malaysia Ke-Sepuluh (RMKe-10), Rancangan Malaysia Ke-Sebelas  (RMKe-11) dan Rancangan Malaysia Ke-Duabelas (RMKe-12) di  mana JAWHAR dengan kerjasama MAIN telah membangunkan  pelbagai projek hartanah wakaf. Sehingga hari ini, sebanyak 18 projek besar berimpak tinggi telah dilaksanakan di atas tanah wakaf  oleh Kerajaan Persekutuan dengan kerjasama MAIN.

45. Yang Berhormat Tasik Gelugor juga ingin tahu sejauh mana  hubungan dan perbincangan yang telah diadakan antara kerajaan  negeri dengan Kerajaan Persekutuan terutamanya bagi menyelaras konsep atau hala tuju serta peruntukan-peruntukan yang diperlukan. Adakah Kerajaan berhasrat menilai semula apa yang  dipanggil Sindrom Wakaf Bisu iaitu aset wakaf yang dimiliki oleh  agensi-agensi tetapi tiada pembangunan dijalankan.

46. Untuk makluman Ahli-ahli Yang Berhormat, JAWHAR senantiasa  menyokong projek pembangunan yang telah dibangunkan oleh  MAIN sama ada berbentuk ekonomi atau sosial berdasarkan  kepada enam (6) kategori projek seperti keagamaan, pendidikan,  kesihatan, pertanian (industri makanan, penternakan dan  perladangan), perumahan serta perniagaan dan perkhidmatan.

47. Pada masa yang sama juga, JAWHAR bersama-sama MAIN  berusaha mencari pendanaan alternatif terutama dalam pasaran  kewangan Islam dengan mengadakan kerjasama strategik  Government Linked Companies (GLC), syarikat-syarikat swasta  dan institusi kewangan bagi membolehkan pembangunan tanah  wakaf yang berprestasi dan berimpak tinggi.

48. Susulan daripada itu, beberapa MAIN telah menjalankan kerjasama  dengan pihak berkaitan seperti contoh Majlis Agama Islam Wilayah  Persekutuan (MAIWP) bersama Tabung Haji dan Bank Islam  menerusi Projek Komersial Menara Imarah Al-Waqf Ahmad Dawjee  Dadabhoy di Jalan Tun Perak, Kuala Lumpur, Majlis Agama Islam  Pulau Pinang (MAINPP) bersama UDA Bhd. dan Bank Islam serta  Bank Al Rajhi menerusi projek rumah kediaman wakaf Seetee Aisah  dan kerjasama antara MAINPP dengan UDA Bhd. diteruskan lagi  melalui projek perumahan dan komersil wakaff Seetee Aisah 2.

49. Yang Berhormat Tasik Gelugor juga telah bertanyakan mengenai  dasar Kerajaan tentang penggunaan tanah-tanah yang diwakafkan  sebagai institusi pendidikan.

50. Buat masa ini, semua pembangunan wakaf termasuklah bagi tujuan  pendidikan dilaksanakan mengikut kesesuaian dan keperluan di  negeri masing-masing. Sebagai contoh, pembinaan sekolah sekolah agama di seluruh negeri Johor melalui kutipan Saham  Wakaf Johor. Bagaimanapun, Kerajaan Persekutuan melalui  Jabatan Wakaf Zakat dan Haji (JAWHAR) di bawah Rancangan  Malaysia Kesembilan telah membangunkan Kompleks Pendidikan  Maahad Al-Mashoor Al-Islami di Balik Pulau, Pulau Pinang.

51. Yang Berhormat Tasik Gelugor juga ada menanyakan tentang kaedah yang digunakan oleh Kerajaan menggalakkan wakaf harta  atau bangunan atau aset supaya jumlah aset wakaf ini semakin  bertambah. Satu lagi persoalan berkaitan wakaf telah ditimbulkan  oleh Yang Berhormat Kuala Nerus tentang kenapa nilai kutipan  wakaf masih rendah sehingga kini.

52. Bagi menjawab persoalan yang ditbangkitkan oleh kedua-dua orang  Yang Berhormat, untuk makluman Yang Berhormat, Yayasan  Waqaf Malaysia (YWM) yang ditubuhkan pada tahun 2008, telah  mula aktif membuat kutipan wakaf tunai pada tahun 2009, iaitu  setelah Jabatan Akauntan Negara Malaysia meluluskan kod  potongan gaji Wakaf Tunai Malaysia kepada YWM bagi  membolehkan penjawat awam membuat sumbangan wakaf melalui  potongan gaji menerusi kod 4474.

53. Bagi merancakkan lagi amalan berwakaf di Malaysia dan selain dari  berwakaf melalui potongan gaji, YWM telah menyediakan pelbagai  platform untuk memudahkan masyarakat berwakaf secara tunai,  iaitu melalui:

54. Dalam usaha meningkatkan kesedaran dan kutipan wakaf,  Kerajaan telah melancarkan Bulan Wakaf Kebangsaan pada 1  Ramadhan yang lalu dan juga telah melancarkan Pekeliling Am  Bilangan 1 Tahun 2020 berkaitan Tatacara Pelaksanaan  Sumbangan Wakaf Tunai Melalui Potongan Gaji Secara Sukarela  Bagi Penjawat Awam Yang Berkhidmat Di Wilayah Persekutuan  Dan Negeri. Sebagai insentif kepada penyumbang wakaf tunai,  samada individu atau syarikat, di bawah Subseksyen 44(11D) Akta Cukai Pendapatan 1967 Bagi Wakaf berkuatkuasa 8 Oktober 2020,  sumbangan wakaf tunai kepada Majlis Agama Islam Negeri dan  Universiti Awam (UA) layak diberi potongan cukai tidak melebihi  10% daripada pendapatan agregat.

55. Yang Berhormat Kuantan telah menggesa supaya Yayasan  Wakaf Malaysia diperkasa serta mencadangkan kepada kerajaan  untuk menjadikan wakaf dan zakat sebagai instrumen untuk  membasmi kemiskinan. Beliau turut menyentuh mengenai  multidimensional poverty index (MDPI) bagi membasmi kemiskinan.

56. Kaedah MDPI memang diambil oleh agensi/kementerian yang  berkenaan dalam usaha untuk membasmi kemiskinan. Malah  kerajaan juga akan menggunakan kaedah BI (Behavioural Insights)  dalam membuat dasar yang berkaitan dengan pembangunan  manusia dan pembangunan sosial.

57. Selaras dengan Pelan Pemerkasaan Pengurusan Wakaf yang  diumumkan dalam Belanjawan 2021, JAWHAR dan Yayasan  Waqaf Malaysia (YWM) dengan kerjasama Majlis Agama Islam  Negeri kini dalam penyediaan draf laporan akhir Pelan Induk Wakaf  Nasional di mana pelan ini kelak akan menjadi suatu dasar dalam  pembangunan wakaf di Malaysia. Ia meliputi aspek pengurusan,  perundangan, pendanaan dan pembangunan serta pembudayaan.  Semua yang dirancang ini akan memberi faedah kepada Majlis Agama Negeri.

58. Yang Berhormat Pontian ingin tahu peranan wakaf dalam  pembangunan Rancangan Malaysia-12. Dalam dokumen RMKe-12  yang telah dilancarkan pada 27 September 2021, wakaf telah  disebut dalam 5 bab, 9 bidang keutamaan dan 9 strategi. Kesemua  strategi yang dinyatakan itu meliputi peranan wakaf sebagai,

59. Yang Berhormat Tasik Gelugor ingin tahu sejauh manakah  Kerajaan bersedia untuk membangunkan tanah wakaf ini serta  perancangan ke atas tanah-tanah wakaf ini. Adakah Kerajaan bersedia dengan konsep pembiayaan bagi membantu menyediakan  pinjaman kepada pembeli-pembeli sekiranya dibangunkan tanah tanah wakaf tersebut sebagai penempatan atau pusat  perdagangan.

60. Kerajaan melalui Yayasan Waqaf Malaysia telah  melaksanakan Kajian Pelan Induk Pembangunan Hartanah Wakaf  di Malaysia pada tahun 2016 namun pelan tersebut masih tidak  dapat dilaksanakan sepenuhnya. Antara kekangan utama yang  dikenalpasti merencatkan pelaksanaan pelan tersebut adalah  dalam aspek pengurusan wakaf oleh institusi-institusi berkaitan  wakaf, perundangan wakaf, pendanan dan pembiayaan  pembangunan hartanah wakaf dan juga dalam aspek kesedaran  dan pembudayaan wakaf di kalangan wakyat Malaysia yang masih  rendah.

61. Lanjutan daripada itu, Pelan Induk Wakaf Nasional sedang  disediakan bagi merangka sebuah pelan yang lebih holistik untuk  memperkasa pengurusan wakaf di Malaysia agar wakaf berupaya  menjadi penyumbang kepada sektor ketiga ekonomi negara.

62. Dalam konteks penyediaan kemudahan pinjaman, Kerajaan dalam pengumuman Belanjawan 2018 telah meluluskan  pembiayaan Lembaga Pembiayaan Perumahan Sektor Awam  (LPPSA) kepada kakitangan awam bagi pembelian hartanah yang  dibangunkan di atas tanah wakaf.

63. Buat pengetahuan Yang Berhormat, RMK-12 telah  meletakkan pelbagai tindakan bagi merancakkan dan  memanfaatkan wakaf bagi menangani kemiskinan dan  membangunkan masyarakat yang inklusif. Bagi memperkukuh  pembangunan Tanah Rizab Melayu dan Instrumen Wakaf, pihak  berkuasa negeri digalakkan untuk membangunkan Tanah Rizab  Melayu dan tanah wakaf dengan kerjasama agensi Persekutuan.

64. Selain itu, Pelan Induk Bersepadu mengenai pembangunan  Tanah Rizab Melayu, tanah wakaf dan instrumen wakaf akan  digubal untuk menyediakan rangka kerja bagi pembangunan  sosioekonomi di peringkat negeri dan tempatan.

65. Satu jawatankuasa yang dianggotai oleh wakil kerajaan  Persekutuan dan kerajaan negeri akan ditubuhkan bagi  menyedikan hala tuju yang menyeluruh berkaitan perancangan,  pelaksanaan dan pemantauan pembangunan tanah wakaf.

66. Satu undang-undang mengenai pembangunan tanah wakaf  akan diperkenalkan di peringkat persekutuan yang akan menjadi  garis panduan berkaitan pembangunan tanah wakaf di seluruh  negara.

67. Kesemua usaha pembangunan wakaf ini dilakukan dengan  mengiktiraf kedudukan Majlis Agama Islam negeri sebagai  pemegang amanah tunggal harta wakaf. Bagi membolehkan  kesemua cadangan yang dikemukakan dalam RMK-12 menjadi  kenyataan, konsep ‘Cooperative Federalism’ perlu diaplikasi bagi membolehkan kerjasama antara kerajaan Persekutuan dan  kerajaan negeri dalam pembangunan tanah wakaf direalisasikan  secara efektif dan efisien serta dengan penuh tanggungjawab.

Tuan Yang di-Pertua,

68. Yang Berhormat Kuantan mencadangkan agar Rang Undang undang Wakaf digubal sebagai garis panduan dan boleh dijadikan  sebagai instrumen ekonomi Islam. Bagi Rang Undang-Undang  Wakaf (Wilayah-Wilayah Persekutuan) atau “RUU Wakaf”, ianya  masih dalam tindakan aktif JAKIM. Untuk makluman, Kerajaan  sebelum ini telah menggubal RUU Wakaf dan cadangan  penggubalan RUU tersebut telah diedarkan kepada agensi-agensi  yang berkaitan seperti Kementerian Kewangan dan Jabatan  Peguam Negara untuk mendapatkan ulasan.

69. Walau bagaimanapun, penggubalan RUU Wakaf ini tidak dapat  dimuktamadkan pada masa ini memandangkan terdapat beberapa  isu dasar yang dibangkitkan oleh Kementerian Kewangan yang  perlu diselesaikan dengan agensi yang terlibat.

70. Yang Berhormat Papar telah membangkitkan mengenai  pembinaan Mahkamah Syariah di Papar. Untuk makluman Yang  Berhormat, Projek Mahkamah Syariah Daerah Papar telah  diluluskan peruntukan sebanyak RM15.0 juta. Proses perolehan secara tender telah selesai dilaksanakan oleh pihak Jabatan Kerja  Raya Malaysia pada 17 Mac 2021 dan projek dijangka dilaksanakan  pada bulan November 2021.

71. Dalam memperkukuh Pembangunan Sosioekonomi di Sabah dan  Sarawak, bagi memperkukuh kerjasama antara agensi persekutuan  dan kerajaan negeri, kerjasam antara pihak-pihak berkuasa perlu  ditingkatkan. Antara tindakan yang dirancang ialah mempertingkat  peranan negeri dalam mempromosi Islam.

72. Walaupun urusan hal ehwal Islam adalah di bawah kuasa negeri,  usaha akan diteruskan oleh Kerajaan Persekutuan, melalui Jabatan  Perdana Menteri portfolio Hal Ehwal Agama, dalam memudah cara  penyampaian perkhidmatan yang cekap kepada rakyat. Peranan  Institut Pengajian Islam dan Dakwah Sabah dalam menyediakan  program latihan Islam yang komprehensif akan dimantapkan  dengan menaik taraf infrastruktur fizikal.

73. Kerja naik taraf Institut Kemahiran Islam Malaysia Sarawak dijangka  siap dalam tahun 2023. Ini akan menyediakan kemudahan yang  lebih kondusif kepada pelatih bagi outcome pengajaran dan pembelajaran yang lebih baik.

74. Dalam memperkasa Kumpulan Sasar Khusus, antara strategi  memperkasa wanita ialah dengan mempertingkat perlindungan  undang-undang. Isu keselamatan dan perlindungan wanita akan  terus ditangani dengan memperkukuh undang-undang sivil dan syariah. Institusi mahkamah syariah akan terus diperkasa bagi  memberikan keadilan kepada semua pihak.

75. Yang Berhormat Pasir Mas mencadangkan agar pengiktirafan  gender ketiga tidak seharusnya dibenarkan, sama seperti LGBT. Untuk makluman Ahli Yang Berhormat, Malaysia sentiasa  berpegang kepada prinsip sebagai sebuah negara Islam yang  mengamalkan prinsip keagamaan dan nilai-nilai budaya tempatan.  Justeru, perlakuan yang bertentangan dengan agama, adat dan  budaya seperti LGBT dan gender ketiga tidak akan diiktiraf di  negara ini.

76. Pendirian ini selari dengan “Cairo Declaration on Human Rights in  Islam’ yang dipersetujui Pertubuhan Bangsa-Bangsa Bersatu (PBB)  juga menyatakan, segala perkara yang bercanggah dengan syariah  Islam tidak boleh diamalkan di sebuah negara Islam. Jadi kempen  sedemikian adalah tidak sesuai dalam konteks Malaysia,

77. Sepertimana Malaysia menolak LGBT begitulah juga Malaysia tidak akan mengiktiraf gender ketiga kerana ianya bertentangan dengan  fitrah dan syariat Islam. Kewujudan gender ketiga ini tidak hanya  melibatkan isu ketidakharmonian dalam kalangan masyarakat,  tetapi akan memberi impak yang sangat besar terhadap sistem  perundangan sedia ada khususnya perundangan syariah.

Tuan Yang di-Pertua,

78. Saya rasa itu sahajalah perkara-perkara yang telah dibangkitkan  oleh Ahli-ahli Yang Berhormat mengenai hal ehwal Islam yang  sempat saya ulas. Sekian, mohon izin menggulung perbahasan. Terima kasih. Assalamualaikum warahmatullahi wabarakatuh.

–AlHijrah Online


SELURUH NEGARA KINI NIKMATI SIARAN TV DIGITAL

KUALA LUMPUR : Sabah dan Sarawak beralih sepenuhnya kepada siaran televisyen (TV) digital myFreeview daripada siaran TV ‘terrestrial’ analog mulai hari ini dan menunjukkan seluruh negara kini menikmati siaran TV digital.

Ia proses peralihan terakhir susulan proses seumpama melibatkan kawasan di wilayah tengah, selatan, utara dan timur Semenanjung secara berperingkat-peringkat mulai 30 September lepas.

Menteri Komunikasi dan Multimedia, Gobind Singh Deo berkata, proses peralihan berjalan lancar namun sebarang masalah yang timbul akan cuba diatasi oleh Suruhanjaya Komunikasi dan Multimedia Malaysia (SKMM).

“Seperti mana dengan semua proses peralihan, sudah tentu akan wujud masalah tertentu dan paling penting ialah SKMM bersedia menyelesaikannya. Hari ini adalah tarikh proses peralihan kepada (siaran TV) digital secara keseluruhan di Malaysia,” katanya selepas merasmikan Maxis Business SPARK Summit 2019 di sini hari ini.

Beliau berkata, tumpuan selepas ini ialah ke arah meningkatkan kualiti kandungan siaran digital itu.

“Melalui proses peralihan analog kepada digital, ini bermakna kita mempunyai keupayaan untuk (menambah) lebih saluran baharu. Berapa jumlah saluran, jenis kandungan perlu difokuskan, saya akan umum perkara itu dalam masa terdekat,” kata Gobind.

Menerusi siaran TV digital myFreeview, penonton boleh menikmati pelbagai saluran TV, radio dan aplikasi baharu seperti membeli-belah dalam talian, pembelajaran interaktif melalui saluran TV termasuk TV1, TV2, TV3, NTV7, 8TV, TV9, Al Hijrah, Bernama, TV Okey dan enam saluran radio. — BERNAMA


10 JUTA PENUTUP MULUT DAN HIDUNG AKAN DIBAWA DARI CHINA

PUTRAJAYA: Sebanyak 10 juta penutup mulut dan hidung daripada China akan dibawa masuk secara berfasa, bagi menampung kekurangan bekalan dalam negara, ketika negara berhadapan penularan wabak COVID-19.

Menteri Kanan, Datuk Seri Fadillah Yusof berkata, secara dasarnya persetujuan telah dicapai dengan kerajaan China, dan urus kerja untuk membawa masuk bekalan sedang diuruskan Kementerian Pengangkutan, dengan kerjasama syarikat penerbangan.

“Kita sedang ‘finalise’ di bawah Kementerian Pengangkutan… akan bermula secepat mungkin…urusan sudah dimuktamadkan, fasa pertama, berapa banyak dan sebagainya,” katanya kepada sidang media selepas mempengerusikan mesyuarat Jawatankuasa Khas Menteri-Menteri mengenai Perintah Kawalan Pergerakan, di sini, hari ini. — BERNAMA


SEKADAR GURAUAN, VIDEO ‘HANTU’ DALAM MASJID TULAR

KUALA TERENGGANU: Sebuah video tular memaparkan seorang wanita mengenakan pakaian serba putih berlegar-legar di ruang solat wanita di Masjid Jamek Kampung Banggol Peradong, di sini, disahkan hanya gurauan semata-mata.

Pengerusi Jawatankuasa Pembangunan dan Keselamatan Kampung (JPKK) Banggol Peradong, Manir, Zulkifli Mamat berkata, pihaknya telah menjalankan siasatan untuk mendapatkan pengesahan selepas video tersebut tular di media sosial.

Tambahnya, orang ramai terutama penduduk bersebelahan kampung dan pihak berkuasa telah menghubunginya untuk mendapatkan pengesahan.

“Kali pertama saya melihat rakaman video berkenaan, memang terdetik rakaman itu sekadar ‘suka- suka’ kerana sepanjang video itu menjadi perhatian warganet, perkara tersebut langsung tidak dijadikan topik bualan penduduk setempat termasuk jemaah tetap masjid berbeza dengan situasi sebelum ini.

“Bagaimanapun bagi mendapatkan kesahihannya, saya meminta kerjasama barisan jawatankuasa masjid menyiasat daripada mana punca rakaman itu, sebelum kami dimaklumkan ada sesetengah pihak yang berniat untuk bergurau dan mereka tidak menyangka rakaman itu tersebar,” katanya seperti dilapor Sinar Harian.

Zulkifli berkata, pihak yang merakam video tersebut telahpun mengaku mereka sekadar hendak bergurau dengan beberapa jawatankuasa yang ditugaskan membaik pulih kamera litar tertutup (CCTC) di dalam masjid.

“Buat pengetahuan, masjid kami baru beberapa bulan disediakan kemudahan CCTV yang dipasang di beberapa sudut, jadi bagi memastikan kelancaran fungsi CCTV ini, kami menubuhkan satu jawatankuasa yang bertanggungjawab memantau sepenuhnya kemudahan ini.

“Pihak terlibat mengaku mereka sekadar membuat rakaman itu untuk suka-suka dan langsung tidak terfikir yang rakaman itu menjadi tular, malah mereka tidak mengetahui bagaimana rakaman itu boleh terlepas ke tangan pihak tidak bertanggungjawab yang seterusnya menyebarkan kepada masyarakat,” katanya.

Klip video tersebut yang berdurasi 29 saat itu tular di media sosial sejak minggu ini telah mendapatkan 56,000 tontonan di Facebook.–AlHijrah Online


Hancurnya Kota Al Rashidin akibat bedilan bom barmil

SYRIA – Pastinya kebanyakan masyarakat dunia tidak akan
menyangka Kota Al Rashidin di Syria ini, dahulunya sebuah kota perniagaan yang
maju, dan didiami lebih 30,000 penduduk sebelum ia hancur dibedil bom barmil
oleh rejim Bashar al Assad sejak lapan tahun dahulu.

Ketua Pegawai Eksekutif Majlis Perundingan Pertubuhan Islam
Malaysia (Mapim) Dr Ahmad Sani Araby Al Kahery berkata kota itu kini menjadi
‘bandar tinggal’ selepas perang tercetus di negara ini, yang mana ramai
penduduknya lari menyelamatkan diri, dan jika ada hanyalah mereka yang mahu
mempertahankan tanah air mereka, serta golongan fakir miskin, yang tiada
pilihan untuk mengambil risiko berhijrah ke tempat baharu.

“Sebenarnya ramai yang tidak tahu Al Rashidin adalah salah
satu kota perniagaan terkenal antaranya dalam perhotelan, pasar raya besar dan
perniagaan barangan elektronik, namun yang tinggal kini hanya runtuhan-runtuhan
bangunan yang rebah dibedil rakus bom rejim saban hari,” katanya kepada Bernama
di sini, pada Sabtu yang mengikuti Misi Bantuan Kemanudiaan Resque Syria kali
ke-12.

Ahmad Sani turut menceritakan sejak perang tercetus lapan
tahun dahulu, kota yang terletak hanya satu kilometer dari barat kota Aleppo
itu sering dibedil sekurang-kurangnya 200 Bom Barmil sehari, yang merupakan
sejenis bom berbentuk tong seberat sekitar 150-250 kilogram diisi dengan bahan
letupan serta buangan industri berat.

Misi Bantuan Kemanusiaan Rescue Syria kali ke-12 itu,
memfokuskan bantuan kepada pelarian di Syria.

Sinar Harian memetik laporan Bernama menyebutkan sembilan delegasi Mapim berjaya masuk ke Kota Al Rashidin itu bagi meyaksikan sendiri keadaan terkini kemusnahan dan keperitan perang.

Aktivis Mapim juga sempat masuk ke kota Hayyan dan Kafar
Hamra bagi menyampaikan bantuan kepada 100 keluarga dengan jumlah penerima
seramai 700 pelarian di kedua-dua kota itu.

Ahmad Sani menegaskan delegasinya menghadapi 1,001 macam
cabaran bagi menyampaikan bantuan kemanusiaan kepada pelarian yang terkandas di
dalam Syria, kerana perlu sentiasa bergerak pantas dan berhati-hati dalam
setiap langkah bagi menghadapi sebarang kemungkinan atau serangan tidak
dijangka oleh pihak rejim.


394,000 PEMINJAM DITAWARKAN PENJADUALAN SEMULA PINJAMAN OLEH PIHAK BANK

KUALA LUMPUR: Sejumlah 394,000 ribu peminjam ditawarkan penstrukturan dan penjadualan semula pinjaman perbankan menerusi bantuan bersasar.

Menteri Kewangan, Datuk Seri Tengku Zafrul Abdul Aziz berkata, daripada jumlah itu, 75,000 peminjam terdiri daripada pengusaha industri kecil dan sederhana (IKS).

“Sehingga kini, bank-bank telah menghubungi lebih daripada 394,000 peminjam untuk menawarkan penstrukturan dan penjadualan semula bagi membantu para peminjam yang masih terjejas.

“Daripada jumlah berkenaan, sebanyak 75,000 peminjam PKS telah dihubungi,” katanya.

Tambahnya, antara bantuan bersasar yang ditawarkan termasuk pemanjangan tempoh pinjaman, pengubahan terma pinjaman pada kadar faedah yang lebih rendah dan pelepasan lain yang bersesuaian.

Sementara itu bagi pemegang kad kredit, bank menawarkan penukaran baki tertunggak kad kredit kepada pinjaman berjangka untuk tempoh sehingga 3 tahun dengan kadar faedah yang lebih rendah.

Sehingga kini, lebih 7.7 juta rakyat atau 93 peratus daripada peminjam individu sedang memanfaatkan moratorium pinjaman yang dijadualkan berakhir September depan. — AlHijrah Online / Abdul Hakim Hassan


REMAJA MAUT SELEPAS LANGGAR TIANG

LABUAN: Seorang remaja maut selepas motosikal yang ditunggangnya dipercayai terbabas dan melanggar tiang lampu di Jalan Pohon Batu, Kg Lajau di sini awal pagi tadi.

Ketua Polis Labuan Supt Hamizi Halim berkata dalam kejadian kira-kira dua pagi itu, Mohamad Ruhaifan Mahadi, 18, dipercayai dalam perjalanan dari arah bandar ke Pohon Batu ketika hilang kawalan, dan telah tercampak dari motosikalnya.

Beliau berkata mangsa ditemukan di atas jalan raya oleh orang awam, yang kemudiannya melaporkan kejadian itu kepada polis sebelum dihantar ke hospital menggunakan ambulans.

“Mohamad Ruhaifan disahkan meninggal dunia pada 8.35 pagi,” katanya.

Hamizi berkata kejadian itu disiasat mengikut Seksyen 41(1) Akta Pengangkutan Jalan 1987 dan meminta orang ramai yang mempunyai maklumat berkaitan kejadian itu, untuk menghubungi polis di 087-412313 bagi membantu siasatan.–AlHijrah Online